سکرین‌شۆت(screenshot) یەکێکە لە ئیمکانەکانى وێنەگرتنى دیجیتاڵى-تەکنۆلۆژى, ئیمکانێکى گشتى, بەڵام لێرەدا مەبەستى ئێمە تایبەتترە: سکرین وەک دیاردەیەکى کەلتورى کە وێنەى قسە و مەبەستێکى دیاریکراوى تیا دەگیرێت. پێموایە خوێنەر(یان ژن و پیاو)ـى کورد یەکسەر بزانێت مەبەست لە دیاردەکە چیە و ساڵانێکە هەیە و نامۆ نیە. لێرەدا تەکنۆلۆژیا و کەلتور یەکتر دەبڕن, بەڵام تەکنۆلۆژیا لەبنەڕەتدا ئامرازە و مەرامە کەلتورییەکەش ئامانجە. سکرین, هەڵکۆڵینى کەلتورە لەناو تەکنیکدا. پەککەوتنى تەکنۆلۆژیایە لەبەردەم یاسا کەلتورییە بنچینەییەکاندا. لێرەوە ئەو ڕایەش سستدەبێت کە گوایە تەکنۆلۆژیا هەموو شتێکى گۆڕیوە. سکرین, زاڵبوون و مانەوەى عەقڵى مرۆییە بەسەر عەقڵى ئامێری‌دا. دیارە تەکنۆلۆژیا وەک گشت و وەک بوونێکى سەربەخۆ کورتنابێتەوە بۆ ئامراز, بەڵام لە کۆمەڵێک حاڵەتدا لەلایەن کەلتورەوە پارچەپارچەدەکرێت و دەگۆڕدرێت بۆ ئامراز. سکرین‌شۆت, یەکێکە لەم حەکایەتە کەلتورییانەى ئێستاى لاى ئێمە.\nدیاردەیەکى بەڕواڵەت کەمبایەخى وەک "سکرین‌شۆت" دەچێتەوە سەر پرسە بایەخدارە فەلسەفییەکانى وەک ئەویتر, ئاکار و بەرپرسیارێتى, دۆکیۆمێنت و شایەتى, هتد. بەڵام لەو ڕووەوە کە زاتى سکرین خۆى وەک نهێنى دەردەخات کەچى سکرین هیچ نهێنییەکى تیا نیە. چونکە کۆمەڵگا و کەلتور خۆى ژمارەیەک ڕەفتار و ڕستە و دەربڕینى هەزاربارەیە کە لە ژیانى ڕۆژانەدا دووبارەدەبنەوە و لە دۆخى جیاجیادا ئیشدەکەن. ئەوەى لە سکرینێکدا نهێنییە, پێشوەخت خۆى نهێنى نیە, چونکە لە یەکێک لە دۆخە مرۆییەکان تێناپەڕێت. تاکە نهێنییەکى ناو دیاردەیەکى وەک سکرین, ئەوەیە کە فڵان "قسە" پێش تەوقیت و شوێنکاتى خۆى کەوتووە. لەمە دەرچێت, هیچ نهێنییەکى زاتیی تیا نیە, شتانێک ڕوودەدەن کە بەئاسانى وێنادەکرێن و بە دۆخى مرۆیی نامۆ نین. پێش ماوەیەک کۆمپانیاى فەیسبوک ڕایگەیاند کە سکرین‌شۆت سانسۆردەکرێت و کەسى بەکارهێن بەئاگادێتەوە لەوەى نامەکەى سکرینکراوە. بە مانایەکى تیۆرى, ئەویترى گەورەى ئەنتەرنێتى, ڕێ لە سکرین و دزەکردنى ڕووبەرى تایبەتیی بەکارهێنان دەگرێت. بەڵام ئەویترى گەورەى ئەنتەرنێتى, هێشتاش ئەو "زیادە" کەلتورى و کۆمەڵایەتییەى پێ کۆنترۆڵناکرێت کە لەودیوى ئەنتەرنێتەوە دەگوزەرێت. ئەنتەرنێت یەکسان نیە بە کەلتور, بەڵام دەتوانێت سانسۆر و ڕێکخستن بۆ یاسا کەلتورییەکانى ناو خۆیشى بسازێنێت. ئەم سانسۆرە تەکنیکییە, یەکەم ڕستەى ئەم نوسینە پشتڕاستدەکاتەوە کە سکرین هیچ نهێنییەکى تیا نیە(لە ئاستى گشتدا نەک بەش و سیاق). سکرین مومکینە, بۆیە گەرەکە لەلایەن بەکارهێنەرانەوە سانسۆربکرێت, بەکارهێنەران سەرەنجام مرۆڤن و هەڵگرى ڕووبەرى تایبەتن.\nدەشێت سکرین هەر بۆ مەرامى نەرێنى نەبێت, بەڵکو تیلەیەک لە شانازییشى بۆ خاوەنەکەى هەڵگرتبێت: ئەوەتا بیبینە, لەم تۆمارەى ئەویترى گەورەوە, چیم لەگەڵ وتراوە و لەگەڵ کێ دواوم. سکرینەکە ئەو لەوحە ڕەمزییەیە کە شایەتییەک جێدێڵێت. سکرین گەرچى وێنەگرتنەوە و لەبەرگرتنەوەیە, بەڵام لە چەقى خۆیدا نوختەیەکى ڕەمزى-کەلتورى هەڵکۆڵراوە کە گۆکردنێکى زیاترى تیایە بەراورد بە فۆتۆیەکى ئاسایی. ئەمەش بەجۆرێک لە جۆرەکان پێچەوانەى ئەو دیدەیە کە پێى وایە فۆتۆ بەتەنیا زۆر شت دەڵێت: جیاوازییەکە لەوێشدایە کە سکرین تراوماییترە تا فۆتۆیەک کە لە کەشێکى هێمنتردا چاوەڕێى تەفسیرى بینەرەکانێتى. سکرین نەک هەر بوار بۆ تەفسیرى هێور ناهێڵێتەوە, بەڵکو خۆى وەک قەوارەیەکى دۆکیۆمێنتدار دژى تەفسیرکارییە و دەیەوێت بنبەستى تەفسیر دیاریبکات و حوکمێکى ئاکارى لەدواى خۆى جێبهێلێت. بەم پێیە, سکرین سەر بە نوسینە, هێشتاش جیایە لە گێڕانەوە و گواستنەوەى قسە. نوسین, ئەو گوژمە ئۆنتۆلۆژییەى هەیە کە پێگەى شایەتیدان قایمتربکات. لە سکریندا قسەکەرەکە خۆى نادوێت, دۆکیۆمنێتک دەدوێت, شتێک کە مەودایەک لەنێوان قسەکەر و دۆکیۆمێنتەکەدا دەهێڵێتەوە. ئەمە ئەو چێژە ناتەندرووستەش زیاتر دەکات کە بکەرەکە بەبێ دەمى خۆى دەیگەیەنێت و هێزى کەلتور ڕادەکێشێتەناوەوە.\nگەر کۆنکرێتییتر قسەبکەین ئەوا پێش دەیەک و دووان لە کوردستان باسى ئازادیی ڕادەربڕین دەکرا, ئێستا تەکنۆلۆژیا ئەم ئازادییەى گۆڕیوە بۆ ئازادیی شکاندنەوەى ئەویتر. ئەویش لە کەلتورێکدا کە بێ ئەوەى ئازادیی جۆرى یەکەم کامڵبکات, تووشى چەمانەوەى کردووە و دەستکرانەوەیەکى ترى ڕەخساندووە کە ئازادیی بڵاوکردنەوەى تایبەتمەندییەکانى ئەویترە(ئەم ئەویترە هەرکێ بێت گرنگ نیە). کاتێک ئازادیی ڕادەبڕین گەشەى نۆرماڵى خۆى نابڕێت, ئەوا ئازادیی قسەکردن و جێندەرییش لەگەڵیدا ناچێتەپێشەوە. هەردووکیان, دوو جەمسەرى هاوکێشەیەکن. بە مانایەکى تر, ئەوەى لە ئازادیی ڕادەربڕیندا شکستیخواردووە بریتییە لە "ئاسایشى دەربڕین", ئەویش هى دەربڕینى تاکەکەس بۆ تاکەکەس. بە دەربڕینێکى تر بیڵێین, ئێمە ئازادیی ڕادەربڕینمان وەک پرۆسەیەکى تەندرووست نەبڕى, کێشەى ئاسایشى دەربڕینیشى هات بەسەردا. ئەمە جگە لەوەى لە ئاستى تاکەکەسییدا سکرین نیشانەى نەبوونى ئاسایشیشە بۆ کەسەکە خۆى. لێرەدا دوو بێ ئاسایشى, پێکەوە ئیشدەکەن.\nهەر سەبارەت بە دیوى ناوەوەى دیاردەکە لاى ئێمە, سکرین جگە لەوەى سەر بە کەلتورى ئەتککردنە, لەڕیشەشدا و لە کەلتورى کوردییدا سەر بە زوهدى کەلتورییە. زوهدى کەلتورى بەسادەیی واتە خۆگرتنەوە لە ژیانى واقیعى, لە ئەزموون. سکرین جێى ئەزموونى واقیعى دەگرێتەوە. چێژە نەخۆشانەکەى, لە کەلتورێکى وادا, لەو چێژە زیاترە کە ئەزموونى کردەیەک بکرێت. تەکنۆلۆژیا شوێنى ئاسانى ئەم زوهد و خۆگرتنەوەیەیە. وێنەگرتن و کۆپیکردنى تایبەتمەندییەکان, جێى ئەزموونى واقیعى دەگرێتەوە. بەڵام هێشتا ئەزموونى واقیعیی مرۆڤەکان, ناتوانێت دیاردەکە بنەبڕ بکات چونکە دەستبردن بۆ خسووسیاتى ئەویتر, کەڵکەڵەى لەمێژینەى کۆمەڵگا بووە. جیاوازییەکە لێرەدا هێندەیە کە لە واقیع(ـى مەجازى) ئێمەدا بەرهەمهێنانەوەى زوهدە لەپێناوى زوهددا. دەربڕینى نەفرەتێکە لە خود کە ناتوانێت خۆى بە پرۆسەى ئەزموونکردن و خۆکردنەوەدا بڕوات. نەفرەتەکە وەک نامەیەکى ئاوەژوو ڕووبەڕووى ئەوانیتر دەکرێتەوە.\nهەر لێرەوە دەتوانین دەمودەست چەند دەرکەوتەیەکى ڕوونترى دیاردەى سکرین لە دۆخى کۆمەڵایەتیی ئێمەدا بژمێرین:\nیەکەم: سکرین, بانگکردنى کەلتورە لە فۆرمى دەربڕینێکى ناڕاستەوخۆى لەم جۆرەدا «ئەى ئەویترى گەورە, سەیرکە فڵان کەس یاساکانت پێشێلدەکات». ئەو شانازییەى بۆ کەسى سکرینکار درووستدەبێت, شانازییەکى پاتۆلۆژییە, جۆرێک لە نۆکەرێتییە بۆ کەلتورى باوک.\nدووەم: لەلاوە جۆرێک تێربوون(satisfaction) درووستدەکات بەبێ ئەوەى تێربوونە نۆرماڵەکە درووستبکات. لێرەوەى کردەى سکرین, کردەیەکى نەخۆشانەیە. پێچلێدانە بە دەورى چێژە ڕاستەوخۆ و نۆرماڵەکەدا.\nسێیەم: سکرین گەرچى بەڵگەنامەیەکى یاساییشە, بەڵام لێرەدا دیوە کەلتورییە پاتۆلۆژییەکەیمان مەبەستە- ئەو دیوەى کە پتر لە یاساى نەنوسراوەوە نزیکە تا یاساى نوسراو. باسەکە هەمووکات ئەوە نیە کەسى سکرینکار تاوانبار بێت, جار هەیە لە ئاستى بەش(جزء)دا هەقێک لەگۆڕێدایە بەڵام لە کۆ(کل)دا هێشتا دیاردەیەکى ناتەندرووستە. سکرین دابڕینى قسە لەگەڵ ئەویتر بۆ ئەوەى ئەوانیتر بێنەناوەوە و تیشکى نیگا کەلتورییەکە شوێنى کەسەکە لەقبکات و بیسڕێتەوە.\nچوارەم: سکرین جۆرێکە لە دزین و پچڕاندنى ژویسانس(پشکەچێژ) لە کەسێک کە دەشێت پێگەیەکى بەرزترى کۆمەڵایەتیی هەبێت. واتە ئیرەییەک بۆ جێگەى ئەو کەسە هەیە. بەڵام ئەمەش هێشتا لە کەلتورێکەوە بۆ کەلتورێکى تر گۆڕانى بەسەردا دێت. نمونەى ئەو ساڵانەى هاتنى تەکنۆلۆژیا پێماندەڵێت کە تێکڕا سکرین خۆدوورخستنەوە نیە لە بکەرى ناو سکرینەکە, بەڵکو نزیکبوونەوەیە لێى- ڕێکخستنى ئارەزووە ئیرەمەندانەکەیەتى بەوەوە. وەک نیازێک ئەوەى ئەم نیەتى, لەو ڕێگەیەوە تۆزێک قەرەبوودەکرێتەوە.\nپێنجەم: سکرین, سڕینەوەى ڕووبەرى تایبەتە لەپێناو ڕووبەرى گشتی‌دا. کەسى سکرینکار لە یەک کاتدا, دوو ئیمکانیش لەدەستدەدات: بەرەنگاریی واقیع, لەگەڵ متمانەى فەردى. ئەم خاڵە لە هەناوى خاڵەکانى تریشدا دەستدەکەوێت, بەڵام لێرەدا پێچێک هەیە و گەرەکە وەک خۆى ببینرێت: سکرین گوزارشتە لە نمایشى ناو کەلتورێک کە جیایە لە کۆمةڵگاى نمایشیی خۆرئاوا, چونکە نمایشى حاڵەتگەلى نەخۆشانە و پاتۆلۆژییە نەک نمایشى ڕووى گشتیی مرۆڤ لە فەزاى گشتییدا.\nشەشەم: هەتا ئەو کاتەشى کە سکرین بۆ نیازى مادى بەکاردەهێنرێت, هەڵژەنراوە لە کەلتور؛ چونکە کەلتور ئەو مامەڵە مادییە لەڕێگەى خۆیەوە دەڕەخسێنێت تا هەندێ تایبەتمەندى بفرۆشرێتەوە. لێرەدا فرۆشتنەوەى مادى, خاڵى کۆتایی فرۆشتنەوەیەکى ترە کە ئەبستراکتە و هەروا ئاسان نابینرێت: ئەویش ئەوەیە کە ئەخلاق لەم جۆرە کەلتورەدا پێویستى بە کڕینەوە-فرۆشتنەوەیە. ئەخلاق لە واتا دەمارگیرە سەرکوتکەرەکەیدا.\nسکرین پەیوەندییەکى ئۆرگانییشى بە وەسواس(obsession)ـەوە هەیە, وەسواسێکى پتر لە وەسواسى دەروونى, دۆخێک کە کەلتور کۆتا خەسڵەتەکانى خۆى پێ بەخشیوە. سکرینپەرست, کەسێکى وەسواسە. دەیەوێت بە ئەویترى گەورە/کەلتور بڵێت من نوقسان نیم, حاشا لە نەقسى خۆم دەکەم, ئا ئەوەش بەڵگە و دۆکیۆمێنت. گەر سکرین وەک پارچە وەسیقەیەکى ڕاگوزەر و تڕۆهات وەربگرین, ئەوا چەشنى لەزگەیەکى ڕمزى ئیشدەکات بۆ داپۆشینى کەلێنى مرۆڤ خۆى, ئەو کەلێنەى کە خۆى هەیە بەڵام لاى ئەم جۆرە کەسە کەلێنێکى نائارامە و دەبزوێت, دەمدەکاتەوە و ئۆقرەناگرێت. بەر لەوەى کەلتور دەمبکاتەوە, سکرین و خاوەنەکەى دێتەدەم و وەسواسەکەى خۆى دادەشارێت. ئێمە بەدەر لەم حاڵەتە, لە ژیانى ڕۆژانەشماندا بەر ئەو کەسانە دەکەوین کە دایم خەریکى "هاتنەگۆرى پێشوەخت"ن, وەڵامى هەموو شت دەزانن, ڕایان لەسەر گشت شت هەیە: ئەمانیش هەمیسان بەدەست ئەو نوقسانییەوە دەناڵێنن کە لەژێرەوە بڕیاربوو بوونى مرۆییان ڕابگرێت بەس ڕاینەگرتووە. لەم ڕووەوە سکرین و کۆپییە مەجازییەکان, گوزارشتە لەوەى نوقسانى لە ڕادەى خۆى زیاتر, لە دۆخى نرۆماڵ زیاتر ڕوویداوە. لێرەدا ڕۆڵى کەلتور, ڕۆڵێکە تا سەر سنورى نوقسانییە ئۆنتۆلۆژییەکە دەڕوات. کەلتور ئەوە بیرى کەسەکە دەخاتەوە کە نوقسانى بنکى سوبێکتیڤیتە(subectivitate)ـى هەموو کەسێکە بەڵام ئەوە کەلتورە بە شێوەى جۆراوجۆر فێرى مامەڵەمان دەکات بەم نوقسانییە بنەڕەتییەوە. کەسى وەسواس, ئەم نوقسانییە بۆ ئاستى حاشایەکى لەکۆڵنەبووەوە بەرزدەکاتەوە و هەرجارە و لەڕێى نۆرمێکى کۆمەڵایەتییەوە شەڕە ناچارییەکەى خۆى دەکات. بۆی پرسیارى ئەوەى "چیت دەوێت", کەسى وەسواس دەخاتە سەر وەڵامێکى نزیک لەم وەڵامە "هەموو شتێک بەڵام لەجیاتیی هیچ, چونکە هەموو کردەیەکى خێرام لەپێناوى شاردنەوەى هیچ/نوقسانى"دا دەوێت. سەیر نەبێت ئەم مامەڵەیە لە میدیاکانیشدا ڕووى ترى وەرگرتووە, بەڵام بە هەمان بونیادەوە:\nکاتێک لە بەرنامە سەرگەرمییەکانى کەناڵەکاندا میوانەکە دەخەنە بەردەم دووڕیانێک, بەردەم بژاردەیەکى هەراسانکەر و ناچارى ئەوا هۆکارەکە شتێکى کەمتازۆر شاراوەیە: ئەوان میوانەکە ڕووبەڕووى ناوکى قێزەونى ئارەزوو دەکەنەوە, یان درووستتر ناوکى قێزەونى فەنتازیا. ئەوان دەست بۆ شیرازەى چنراوى فەنتازیاى کەسەکە دەبەن, چونکە فەنتازیاى وى ژیانى هەنوکەى ئەوى لەسەر بەندە. ئەم ناوکەش خۆى نوقسانییەک, بەڵام بە کۆمەڵێک چیرۆکى لار و دزێو(لە کرۆکدا نەک فۆرمى دەرەوەى چیرۆکەکە) داپۆشراوە. لە میدیادا دەیانەوێت ئەو ڕووپۆشە موجامیل و چەپێنراوە هەڵتەکێنن کە کەسەکە وەک هەر بکەرێکى ترى کۆمەڵایەتى, فەنتازیاى خۆى لەسەر ڕاگرتووە و ئارەزووى کایەکەى لەسەر هەڵچنیوە. ئاشکرایە وەڵامى میوانەکان بەزۆرى, جۆرێکە لە مانۆڕ و پێچلێدان, جۆرێک لە خۆدزینەوە و خۆلادان لەو ناوکە شەرمەزارکەرە.\nهەڵبژاردنەکە کە جۆرێکە لە هەڵبژاردنى زۆرەملێ, بەر لەوەى کێشەکە بژاردەیەکى دیاریکراو بێت, لێسەندنەوەى ئیمکانى هەڵبژاردنە. کاتێک پێشکەشکار پێداگرى دەکات و دەڵێت "نا نا, یەکیان هەڵبژێرە", مەبەستى لە یەکێک لە بژاردەکان نیە, بەڵکو لەڕێى خودى دەستنیشانکردنى یەکێکیانەوە دەیەوێت کۆى پرسى هەڵبژاردن پەکبخات نا نوقسانییە شڵژێنەرەکەى ژێر بژاردەکان خۆى دەربخات و سوبێکت شەرمەندەبکات. لۆژیکى هەڵبژاردن لە کۆمەڵگادا لەسەر جۆرێک خۆدزینەوە و ڕێکخستنى ناچارى بەندە, بۆیەم ئەم دۆخانەى دێنە پێشەوە پتر هەڵوەشاندنەوەى هەڵبژاردنن لە مانا باوەکەیدا. هەمان بونیاد لە سیاسەتى حیزبى کوردى و بەتایبەت یەکێتى و پارتییشدا زوو زوو سەرهەڵدەداتەوە: پارتى و یەکێتى ماوەماوە تەنگژەیەکى میدیایی دەخوڵقێنن تا بۆ چاوى ئەویترى گەورە/لایەنگرانیان دەریبخەن کەلێنێکى ڕیشەیی هەیە لەنێوانیاندا و ئۆقرەى نەگرتووە. لەڕواڵەتدا گرنگ نیە هەر فەترەیەک چ کەیسێک دژى یەکدى دەجووڵێنن, بژاردەکە هیچکام لەوانە نیە, بەڵکو ئەو کێماسییە بنکنشینەیە کە خۆى ڕۆڵى بنک دەگێڕێت لە پەیوەندییەکاندا. لەگەڵ گرژییەکاندا, حیزب خۆى لەگەڵ ئەو نوقسانییەدا هاوشوناسدەکات کە شوناسى خۆى و نەیارەکەشى پێکدێنێت- لەمە بترازێت باقییەکەى فریوێکى ژۆرنالیستییە.\nگەر لە لۆکاڵەوە بەرەو گڵۆباڵ بپەڕینەوە و کێشەکەش بەبێ سڕینەوە, بەشێوەیەکى دیالەکتیکى هەڵبگرینەوە ئەوا دەتوانین بڵێین: سکرین لەوێوە بیرخەرەوەى نیهیلیزمى سەردەمى ئەمڕۆمانە کە هەردووک تەعبیر لە بێ‌ڕیشەیی دەکەن. یەکیان جۆرە گەمەیەکە لەنێوان خەڵکى ناو ئەنتەرنێتدا کە سکرین لەسەر سکرین ئاڵوگۆڕدەکرێت, ئەویتریشیان لەڕیشەکەوتنى بەها دێرین و مرۆیی و تەنانەت نزیکەکانیشە. سکرین, ڕوویەکى چکۆلە و کەلتوریی ئەو نیهیلیزمەیە کە تا لاى قوڕگمانى تێ دەنیشێت و پرسێکى هەستیارى وەک ئاکاریش بەرەو جۆرێک لە گەمە و یارى دەبرێت. هەر ئەوەى کە سکرینێک لە دنیاى مەجازدا بیردەچێتەوە, لەڕواڵەتدا پۆزەتیڤ دیارە, بەڵام لەبنەڕەتدا گوزارشت لە کەلتورى پۆزەتیڤیتەى جیهانى دەکات نەک پۆزەتیڤە باوە ڕۆژانەییەکە. کەلتورى پۆزەتیڤیتە, بەسادەیی ماناى ئەوەیە هیچ نەفییەک و بۆشاییەکى ئەوتۆ نەماوەتەوە تا تراوماکان بەتەواوەتى بژین و ئەگەرى گۆڕانکارى بخەنەوە. ئەوەى هەیە قوڵپدانى شتى زیاتر و زیاترە, نیشانەى زیاتر و زیاترە بەبێ ئەوەى واقیعێکى تەواو ڕەق و وەفادار جێمابێت بۆى بگەڕێینەوە. لێرەوە کێشەکە ئاساییبوونەوەى سکرینە, گۆڕینێتى بۆ یارییەکى ڕۆژانەیی, ڕۆژانەبوونێک کە ڕاستەوخۆ لکاوە بە نیهیلیزمەوە و کەلتورە لۆکاڵەکانیش وێڕاى تایبەتمەندیی خۆیان ناچارن پێوەى بلکێن. وەکبڵێى موحافیزکارییەکى لۆکاڵى, دەلکێت بە نیهیلیزمێکى گڵۆباڵەوە و لەم نێوانەدا کاریکاتێرێکى تایبەت بەرهەمدێت کە بیردەچێتەوە و هەمیسان لە جێیەکى ترەوە دەستپێدەکاتەوە کە ڕوون نیە خاڵى دەسپێکەکەى کوێیە. لەم پۆزەتیڤیتەیەدا, لەم خنکانە ڕەمزى و ئاسۆکوێرییەدا, سیستەمە پۆزەتیڤ و کلاسیکەکان خۆشیان تەنیا لە شێوەى دەمارگیرییەکدا ماونەتەوە. بۆنمونە دین بووەتە دەمارگیرییەکى ناڕۆحى, و کەلتورە کۆنەپارێزەکانیش بوونەتە شوێنى سزایەکى ڕووت بەبێ پاراستنى فەزیلەتە کۆنەکانیان. لەم ڕووەوە سکرین, خاڵى یەکتربڕینى کەلتورى دینى و نادینییشە لە کۆمەڵگایەکى وەک ئێمەدا کە ژێستى دەمارگیرانەى خستووەتە جێى ژێستى گۆڕین و سەرەنجامیش لێبوردن. لە کۆى گشتییشدا و لە دۆخى ئەمڕۆى جیهاندا, ئەم دەمارگیرییانە تێکەڵ بە نیهیلیزمەکە دەبنەوە و هەرجارەشى کەسێک و زیاتر لەڕێى فرەوێژییە بەتاڵەکانیانەوە خۆیان دەکەنە پاڵەوانى ئارامکەرەوەى خەڵک. دەمارگیری کە زیاتر بە لاى پرسى نەفى و نێگەتیڤیتەدا دەشکێتەوە, هەر زوو پووچەڵدەبێتەوە و پتر ئەویتر و کۆى کێشەى ئەویترێتى تەڵختردەکات. گەر ئەم دەمارگیرییە چانسێکیشى هەبێت, تێکەڵ بە هەستى تیژى نیهیلیزم دەبێت و چەشنى "هاوارى ژێر ئاو" گوزارشت لە خنکان دەکات تا بانگهێشت و بەهاناوەچوون.


بەڕێوەبەری ئاسایشی هەولێر: ڤیدیۆمان لەبەردەستە کە سۆران عومەر بێ ڕێزی کردووە | متمانە\nبەڕێوەبەری ئاسایشی هەولێر: ڤیدیۆمان لەبەردەستە کە سۆران عومەر بێ ڕێزی کردووە\nئەم بابەتە 910 جار خوێندراوەتەوە\nبەڕێوەبەری ئاسایشی ھەولێر ڕایدەگەیێنێ، پەرلەمانتارەکەی کۆمەڵی ئیسلامی بێرێزیی بە کارمەندان کردووە و دەمانچەی لێ ڕاکێشاون و، بەڵگەشیان لەبەردەستە. دەشڵێ، بە سۆران عومەر بەمەبەست ئەوکارەی کردووە.\nتاریق نووری بەرێوبەری ئاسایشی ھەولێر بە ماڵپەری فەرمیی پارتی دیموکراتی کوردستانی راگەیاند “ھێزەکانی ئاسایش لە ئەرکی گشتیدان و خزمەت بە ھاووڵاتیان دەکەن، بەڵام کە خەڵک بە بازگەدا تێپەڕ دەبێت، ناکرێت بێرێزیی بە کارمەندەکان بکات. هەڵبەت پەرلەمانتاری کۆمەڵی ئیسلامی سۆران عومەر بە بازگەدا ھاتووە و بێرێزیی بە کارمەندان کردووە و دەمانچەشی لێ راکێشاون، ئەمەش لەجیاتی ئەوەی دەستخۆشییان لێ بکات، کەچی بەوجۆرە مامەڵەی لەگەڵ ئاسایشدا کردووە.”\nبەرێوبەری ئاسایشی ھەولێر وتیشی، “خۆی کێشەکە لەگەڵ پەرلەمانتار سۆران عومەردا بووە و عەلی حەمەساڵحـیش لەوێ بووە، خۆی (سۆران) بە مەبەست ئەو کێشەیەی دروست کردووە تا باسێک بخاتە سەر شاشەکانی تەلەڤزیۆن و تێیدا باس لەوە بکات ئاسایشی رێگری لێ کردووە.”\nتارق نووری دەشڵێت ”دوای ئەوەی پەرلەمنتارەکەی کۆمەڵ کێشەی دروست کردووە، بە ویستی خۆی گەڕاوەتەوە و نەھاتووەتە ھەولێر”. وتیشی “ئێمە بەڵگەمان لەدەستدایە، ڤیدیۆکە ھەیە کە چۆن دێت و بێرێزیی بە ئاسایشەکان دەکات و دمانچەیان لێ ڕادەکێشێت.”\nPrevious Postبانکەکەی نێچیرڤان بارزانی ساڵانە ٣٠٠ مليۆن دۆلار پارەی نەوت دەبات Next Postهەر حزبێک لە هەوێنی ئەم حزبانەی ئێستا بێتە دەرەوە لەمان باشتر نابێت


نهێنییه‌كی گه‌وره ئاشكرا ده‌بێت... ئوم كه‌لسوم مردوه یان كوژراوه؟\nدوای 40 ساڵ له مردنی هونه‌رمه‌ندی گه‌وره‌ی عه‌ره‌ب، ئوم كه‌لسوم نهێنییه‌كی گه‌وره‌ی مردنه‌كه‌ی ئاشكرا ده‌بێت.\nڕۆژنامه‌ی (بوابه نیوز)ی میسری له‌سه‌ر زاری خۆشكه‌زایه‌كی ئوم كه‌لسومه‌وه نهێنییه‌كی گه‌وره‌ی مردنه‌كه‌ی ئاشكرا ده‌كات‌و ئاماژه به‌وه ده‌كات كه ئه‌و هونه‌رمه‌نده كوژراوه‌و به‌هۆی نه‌خۆشی هه‌وكردنی گورچیله‌وه گیانی له‌ده‌ست نه‌داوه.\nعه‌دلی سه‌میر، خوشكه‌زای ئوم كه‌لسوم، به ڕۆژنامه میسرییه‌كه‌ی ڕاگه‌یاندووه پوری به مردنی ئاسایی نه‌مردووه‌و كوژراوه، به‌ڵگه‌شی بۆ ئه‌مه بریتییه له‌وه‌ی كه سێ ڕۆژ به‌ر له مردنه‌كه‌ی ئه‌و هه‌واڵه بڵاوكراوه‌ته‌وه.\nعه‌دلی سه‌میر، ده‌ڵێت " له‌ئێستادا ده‌وڵه‌ت هیچ گرنگییه‌ك به ئوم كه‌لسوم نادات‌و یادی ناكاته‌وه، له‌كاتێكدا شه‌قامێكی ئیسرائیل كراوه به ناوی ئه‌و هونه‌رمه‌نده‌وه به‌ڵام سه‌ركرده‌كانی میسر له حه‌فتاكانی سه‌ده‌ی ڕابردووه‌وه پشت گوێیان خستووه، ئه‌مه جگه له‌وه‌ی ماڵه‌كه‌ی نه‌كراوه به مۆزه‌خانه، له‌كاتێكدا چه‌ندین به‌رپرس‌و هاوڵاتی له وڵاتانی دیكه‌وه سه‌ردانی ده‌كه‌ن".\nئوم كه‌لسوم له ساڵی 1898 له‌دایكبووه‌و به به‌ناوبانگترین هونه‌رمه‌ندی عه‌ره‌ب داده‌نرێت له مێژوداو نازناوی خانمی گۆرانی عه‌ره‌بی هه‌ساره‌ی ڕۆژهه‌ڵاتی پێبه‌خشراوه، له‌ساڵی 1975 كۆچی دوای كرد.\nمه‌راسیمی ناشتنه‌كه‌شی به به‌كێك له گه‌وره‌ترین مه‌راسیمه‌كانی ناشتن داده‌نرێت له جیهاندا به‌و پێیه‌ی نزیكه‌ی پێنج ملیۆن كه‌س به‌شداریان تێدا كردووه.\nژماره‌ی بینین : 3488\n5 پارتی چاره‌سه‌ری دیموکراتی کوردستان\nلە سەر هێڵە ئێستا : 2762


خۆپیشاندانی فەرەنسا توندوتیژی تێكه‌وتووه\nجارێکی دیکە خۆپیشاندان و ناڕەزایەتییەکان لە فەرەنسا دەستیانپێکردەوە، ئەوەش بەهۆی نیگەرانی خەڵکی لە بەرزبوونەوەی نرخی سووتەمەنی. داخستنی رێگەکان لە لایەن خۆپیشاندەرانەوە کاریگەری نەرێنی گەورەی هەیە، چونکە ئەو کارە چوونی خەڵکی بۆ کارگە و فرۆشگاکان سنووردارکردووە.\nله‌لایه‌كی دیكه‌وه توندوتیژی له‌نێوان خۆپیشانده‌ران و پۆلیسی لێكه‌وته‌وه، كه چه‌ندین هاووڵاتی خۆپیشانده‌ر برینداربوون و ده‌ستگیركراون. پۆلیسی پاریس گازی فرمێسک رێژ و فڕێدەری ئاوی دژی خۆپیشاندەران بەکارهێناوە و خۆپیشاندەرانیش زیانیان بە چەند شوێنێکی گشتیی گەیاندووە.\nلە شەقامی ئیلیزێ لەپاریس، خۆپیشاندانەکان دژی بەرزبوونەوەی نرخی بەنزین بەردەوامە و پێنج هەزار خۆپیشاندەر بەشدارن.\nناڕەزایەتییەکانی خەڵکی لە کاتێکدان، نزیکەی یەک مانگی بۆ کریسمس و سەری ساڵی نوێی زاینی ماوە و خاوەن کۆگا و فرۆشگاکانیش دەڵێن، ئێستا باشترین کاتە بۆ فرۆشتنی بەرهەمەکانیان و هەربۆیەش خۆپیشاندانەکان زیانی گەورەی ئابوورییان هەیە.\nئێنریکێ جەست، مەیفرۆش دەڵێت: "هەموو کۆتایی هەفتەیەک گرنگە. ئێمە چوار هەفتە لە کریسمسەوە دوورین و نزیکەی لە سەتا چلی چالاکی ئێمە دەکەوێتە دوو مانگی تشرینی دووەم و کانوونی یەکەمەوە و هەربۆیەش هەموو کۆتایی هەفتەیەک گرنگە. ئەم ماوەیە لووتکەی ماوەی کاری ئێمەیە".\nخۆپیشاندانەکان گوشارێکی گەورەیان لە سەر حکومەتی فەرەنسا دروستکردووە، کە پلانی هەیە پشتبەستن بە سووتەمەنی نەریتی کەم بکاتەوە و کار بکات بۆ ئەوەی لە رێگەی وزەیەکی خاوێنترەوە کاریگەرییەکانی دیاردەی گۆڕانی ئاووهەوا کەم بکاتەوە.\nسەرۆککۆماری فەرەنسا دەڵێت، حکومەت و خەڵک بەرپرسیارێتیان لەئەستۆدایە و دەبێت ئەو بەرپرسیارێتیەش جێبەجێ بکەن.\nئیمانوێل ماکرۆن، سەرۆککۆماری فەرەنسا رایگەیاند: "ئێمە لە بارودۆخێکدا دەژین کە نرخی سووتەمەنی بەرزبووەتەوە و لەوەش تێدەگەین. رێگەیەکی تایبەتی هەیە هەڵمانبژاردووە و بەرپرسیارێتیش لەئەستۆ دەگرین و ئەو رێگەیەش پێویستی بە رێکاری پاڵپشتیانەی دارایی هەیە کە یارمەتیمان دەدات بۆ ئەوەی دەستبەرداری کاربۆن بین".\nرۆبەرت ئەبیلا، بەڕێوەبەری پلانی ناوچەی کامپان دەڵێت: "نزیکەی 500 کۆگا لێرەن و نزیکەی 350 فرۆشگایان دوو تاوەکو سێ کارمەندیان هەن. هەربۆیەش هەر کۆتایی هەفتەیەک تێپەڕبێت و فرۆشتن نەبێت ئەوە خراپە و ئەمەش واتای مردنی کار دێت، ئەگەر بێتو بارودۆخەکە بەردەوام بێت".\nلە خۆپیشاندانەکانی هەفتەی رابردوودا دەیان کەس برینداربوون و ئەوەش خەڵکی لە هێزە ئەمنییەکان تووڕە کرد.\nهەندێک لە خۆپیشاندەران بە ئاشتیانە داوای هەڵوەشاندنەوەی بڕیاری زیادکردنی نرخی بانزینیان دەکرد و هەندێکی دیکەشییان دەستیانکرد بە لێکردنەوەی خشتی شەقامەکان و بڕینی دارەکان تاکو بتوانن دژی پۆلیس بەکاریان بهێنن.کریستۆف کاستانەر، وەزیری ناوخۆی فەرەنسا، پەنجەی تۆمەتی بۆ ماری لپێن، سەرۆکی پارتی راستڕەوی ناشناڵ راڵی درێژکرد و بەهۆکاری رێکخستنی خۆپیشاندانەکان تۆمەتباری کرد.\nماوە دوو هەفتەیە خۆپیشاندانەکان بەردەوامن و نزیکەی 200 هەزار کەس لە سەرانسەری فەرەنسا بەشداریان تێدا کردووە، تاکو ئێستا 600 کەس برینداربوون و دوو کەسیش کوژراون


ڕیفراندۆم، دوا فیشەک بە تەوێڵی پەرلەمانەوە کوردی وێستگە ستایل وەرزش سەرەکی\nپه‌یامێك له‌بارزانییه‌وه بۆ عومه‌ری سه‌ید عه‌لی ڕیفراندۆم، دوا فیشەک بە تەوێڵی پەرلەمانەوە PM:04:00:19/04/2017 هونەر تۆفیق شەڕی شەرعیەتی دەسەڵات، لەنێوان سەرۆکایەتی هەرێم و سەرۆکایەتی پەرلەمانی هەرێمی کوردستاندا، تا ئێستاکە بە کراوەیی ماوەتەوە .\nسەرۆکایەتی پەرلەمانی کوردستان و هاوکارانی لە فراکسیۆنی بزوتنەوەی گۆڕان پێداگری لە ناشەرعی بوونی ویلایەتی بارزانی دەکەن . بارزانیش لە بەرانبەردا سوورە لەسەر پەکخستن و داخستنی پەرلەمان، لە تۆڵەی ئەو بڕیارەی سەرۆکی پەرلەمان و حیزبەکەیدا . لەڕووی سیاسیەوە نە پەرلەمان کۆتایی یەکجاری پێهاتووە و کەوتنی هەمیشەیی بەسەردا هاتووە، نە سەرۆکی هەرێمیش پەکی لەسەر پەرلەمان کەوتووە و دەستوپێ ی نایاسایی بوونی بەستراوەتەوە .\nتا ئێستا لە ناو چوارگۆشەی ئەو بەریەککەوتنانەدا هیچ لایەکیان لێدانی کوشندەیان لەوی تریان نەداوە ،لەناو حەلەبەی زۆرانەکەدا لە مناوەرەی بەردەوامدان بە جیاوازی چەندخاڵیک زیاتر لە بەرژەوەندی بارزانیدا، زۆرانەکە بەردەوامە.\nلەم کاتەدا پێداگری بارزانی لەسەر ڕیفراندۆم لەهەرێمی کوردستاندا هەوڵێکە بۆ کۆتایی پێهێنانی یەکجارەکی ئەو زۆرانە و لێدانی زەربە قازیە ( ضربە قاضیە ) لە سەرۆکایەتی پەرلەمان و حیزبەکەی کە بزوتنەوەی گۆڕانە .\nڕیفراندۆم لە ژێر سایەی سەرۆکێکدا کە بزوتنەوەی گۆڕان ویلایەتەکەی بەشەرعی نازانێت، لەخۆیدا بەشەرعی کردنی سەرۆکایەتی بارزانیە، چونکە پێشوەختە ئەنجامەکەی ڕوونە کە زۆرینەی ڕەهای خەڵکی هەرێمی کوردستان بێ لە ریفراندۆمیش بە بەڵێ وەڵامیان داوەتەوە بۆ سەربەخۆیی کوردستان .\nلەساڵی ١٩٩١ وە ئەو سنوورەی ریفراندۆمەکە دەیگرتەوە، ئازادن و سەربەخۆن لە سیاسەت و دەستەڵاتی خۆجێیدا . سەربەخۆن لە ئابووری و پەیوەندیەکانی دەرەوە و هەموو کایەکانی دیکەی بەڕێوەبردندا. بەبێ ریفراندۆم ئێمە سەربەخۆین، تەنیا ئیعلانکردنی دەوڵەتەکەمان ماوە کە پەیوەستە بە ئیرادەی سیاسی سەرکردایەتی سیاسی کوردەوە، بۆیە قۆناغی ریفراندۆم لەساڵی ١٩٩١ ەوە بەسەرچووە ، لەوکاتەوە هاوڵاتیانی هەرێم بەبەڵێ دەنگیان بە جیابوونەوە داوە .\nبەسوود وەرگرتن لەو بۆشاییە قانونیەی کە ڕاپرسی ( ریفراندۆم) و ڕیکار و لایەنی پەیوەست بە ئەنجامەکانیەوە دیاری نەکراوە، دەقێکی قانونی تایبەت نیە بە جوڵاندن و مولزەمکردنی لایەنێک بە ئەنجامەکانیەوە . سەرۆکایەتی هەرێم خۆی دەکاتە ئەو لایەنە پەیوەستدارەی پێشوەختە لە ئەنجامەکەی دڵنیایە کە بەڵێ ی زۆرینەی ڕەهایە . ئەنجام و دەنگەکانی ڕاپرسیەکە دەخاتە سەبەتەی شەرعیەتی ویلایەتەکەی خۆیەوە . لە شەرعیەتی ڕاپرسیەوە، شەرعیەتی سەرۆکایەتی هەڵدەچنێت و دەنگەکان دەکاتەوە بەسەرمایەی جەماوەری خۆیی و دەیداتەوە بە ڕووی پەرلەماندا و دوا فیشەکی ڕەحمەت دەنێت بە تەوێڵی سەرۆکی پەرلەمانەوە .\nلە ناو تەڵەی ئەم ڕیفراندۆمەدا، بەشداری کردن و نەکردنی لایەن و پارتە سیاسیەکانی دیکەی هەرێم جۆرێکە لە پێدانی ناسنامەی خائین بوون و نەبوون . هەستیاری ئەو تەڵە و گەمەیە لەوەدایە هەر حیزبێک ڕای وابێت ئەمە کۆکردنەوەی دەنگە بۆ شەرعیەت پێدانی ویلایەتی سەرۆکی هەرێم و بەشداری لە پرۆژەکەدا نەکات، دەتوانرێت بە ئاسانی تەخوین بکرێت و پێ ی بگوترێت ئەوە حیزبێکی دژ بە سەربەخۆیی کوردستانە و بە ناپاک تاوانباردەکرێت . بەشداری کردنیشی لەو سەرەوە دەبێتەوە بە سەرمایەیەکی دووسەرە قازانج بۆ بارزانی . لەلایەکەوە کۆکردنەوەی دەنگە بۆ شەرعیەت و لەلایەکی ترەوە چونە ژێرسایەی سیاسی بارزانی دەکات لە بووچوون و هاوبەشیکردندا، بەشداری کردنە لە بەمەرجەعکردنی یاسایی و دەستوری و سیاسی بارزانیدا . تێکەوتنە لە شێوەی یەکێتی نیشتمانی کوردستان بۆ ناو تەڵەکە . کە لە تێنەگەیشتنی بۆ جۆری گەمەکە و ترس لە بەشداری کردن ونەکردن کە هەردووکی وەک یەک وایە بۆ هەموو حیزبەکانی هەرێمی کوردستان تەنیا بۆ پارتی دیموکراتی کوردستان نەبێت کە براوەی یەکەم دەبێت . هەر حیزبێکی دیکە بەشداری بکات و نەیکات ئەنجامەکەی بۆ ئەو هەر دۆڕاندنە . چونکە کوشتنی پەرلەمان مانای کوشتنی هەموو حیزبە بەشداربووەکانی پرۆسەی سیاسیە لە هەرێمی کوردستاندا . ئه‌م بابه‌ته 1206\nنەوشیروان مستەفا چۆن دەكوژرێت؟ سەردەمی ناماقوڵی .. ڕیفراندۆم، دوا فیشەک بە تەوێڵی پەرلەمانەوە سەرەکی


چۆن دڵێکی زیندوو کە لێدەدات بە پرینتەری ٣-ڕەهەندی ساز بکەین؟ | ڕێکخراوەی زانستی فەرهەنگیی هۆژان\nسەرماوەز ۳۰, ۲۷۱۸ Hojan ئەندازیاری و تەکنۆلۆژی, زانیاری, هەواڵ و زانیاری 0\nشۆڕشی پرینتەری ٣-ڕەهەندی لێرەیە.\nهەر شتێک کە بیری لێ بکەیتەوە، دەتوانی پرینتی بکەی لە چەک و خانوبەرە بگرە تا ئوتۆمۆبیلەکان و ئەندامەکانی لەش. جێنیفێر لەویس کەسێکە کە لە زانکۆی هاروارد تیمێکی بە مەبەستی سازکردنی ئەندامە زیندووەکان لە ڕێگەی پرینتی زیندەیی (بایۆپرینتینگ) ٣-ڕەهەندییەوە پێکهێناوە.\nئامانجی درێژخایەنی پرینتی زیندەیی پرینتی ئەندامە زیندووەکانە. ڕەنگە یەکەم هەنگاو، شانەیەکی دانراو بێت کە ئەندامێکی لەش گەورە بکاتەوە یان ئەندامێکی زیان پێگەیشتوو چاک بکاتەوە. بەڵام بەڕوونی ئاکامی هەرە گەورەی ئەندازیاریی ئەندامە زیندەبەخشەکان وەک گورچیلە، دڵ و جەرگە.\nتەنیا پرینتی خانەکانی گورچیلە، جەرگ و دڵ بۆ ئەم مەبەستە تەواو نییە. ئەم خانانە پێویستە کار بکەن، پێویستە کە چڕیی سەرەوەی خۆیان وەک شانە زیندووەکان بگۆڕن. هەر ئەندامێک لە لەشدا چەند کار دەکات، بۆیە پێویستە لەم کارەدا توانای دووپاتکردنەوەی هەمووی ئەو کارانە و خستنە ناو لەشی (بەبێ ڕەتکردنەوەی لە لایەن لەشەوە) ببێت.\nئامادەکردن: ئەیوب مەحموودی\nمرۆڤ چۆن دەتوانێت بە یەک گورچیلەوە بژیێت؟\nمرۆڤ چۆن دەتوانێت بە یەک گورچیلەوە بژیێت؟ زۆربەی مرۆڤەکان کاتێک لەدایک دەبن دوو گورچیلەیان هەیە…\nTags: ئەیوب مەحموودی\nکاتێک یاسای لێدانی دەمامک لە پەتای گشتی ۱۹۱٨، تووشی بەربەرەکانێ بوو\nپاش مردن چی ڕوو دەدات؟\nچۆن تەندروستیی ددانەکانمان بپارێزین؟\nسەرەتا مریشک هەبووە یان هێلکە؟\nکێ خێراتر دەڕوات؟


په‌رتوکا پیرۆز » مزگینیا مەرقۆسی » به‌شێ 6\nخەلكێ باژێڕێ ناسیرەیێ عیسای رەت دكەت\nعیسای ئەو جهـ هێلا و هاتە باژێڕكێ خۆ، شاگردێن وی ژی كەفتنە دویڤ.\nدەمێ بوویە شەمبی، د ناڤ كنیشتەیێ دا دەست ب فێركرنێ كر. گەلەك كەس ل وێرێ بوون، دەمێ وان ئەو بهیستی، گوهشین و گۆتن: «ئەوی ئەڤ هەمی تشتە ژ كیڤە ئیناینە؟ و ئەڤە چ ئاقلمەندییە بۆ هاتیە دان؟ و ئەڤە چ حنێرن[a] ل سەر دەستێن وی چێ دبن؟\nئەرێ ئەڤە نە ئەو دارتاشێ كوڕێ مەریەمێیە، برایێ یەعقوب و یوسی و یەهودا و شەمعونیە؟ ئەرێ ما خویشكێن وی نە ل ڤێرێنە د ناڤ مە دانە؟» هۆسا ئەو ژ وی دلگران بوون.\nئینا عیسای گۆتە وان: «چ پێغەمبەر د بێ رێز نینن، ب تنێ د ناڤ باژێڕ و كەسوكار و مالا خۆ دا نەبیت.»\nنەدشیا ل وێرێ چ حنێران بكەت، ژبلی كو دەستێ خۆ كرە چەند نەساخان و ساخ كرنەڤە.\nئەو ژ بەر بێباوەریا وان یێ گوهشی بوو.\nپاشی ل گوندێن دەوروبەران دگەڕیا و فێركرن دكر.\nهنارتنا هەر دوازدە شاگردان\nوی گازی كرە هەر دوازدە شاگردان و دەست پێ كر جۆت جۆتە هنارتن و دەستهەلات ل سەر گیانێن پیس دا وان.\nئەو راسپاردن كو چ تشتی بۆ رێكێ ژبلی دارەكی هەلنەگرن، نە نانی، نە چانتكی و نە پارەی د كەمەرێن خۆ دا،\nلێ پێلاڤەك ل پێ وان بیت و دوو كراسان نەكەنە بەر خۆ.\nهەروەسا گۆتە وان: «هەر گاڤا هوین چوونە د مالەكێ ڤە، تێدا بمینن هەتا هوین ژ وێرێ دچن.\nل هەر جهەكێ خەلكێ وی هەوە قەبیل نەكەن و گوهێ خۆ نەدەنە ئاخفتنێن هەوە، دەمێ وی جهی دهێلن، تۆزا بنێ پێیێن خۆ داقوتن، دا ل سەر وان ببیتە شاهدەیی.»\nئینا ب رێ كەفتن و گۆتنە خەلكی كو پێدڤیە ئەو ل خۆ بزڤڕن\nو وان گەلەك ئەجنە دەرئێخستن و نەخۆش زەیت كرن[b] و ساخ كرن.\nهێرودێسێ پاشا گوهـ ل نوچەیێن عیسای بوو، چنكو ناڤێ وی بەڵاڤ ببوو. هندەك مرۆڤان دگۆت: «یوحەننایێ تافیركەر ژ ناڤ مریان یێ رابووی، ژ بەر هندێ ئەو حنێر ل سەر دەستێ وی چێدبن.»\nلێ هندەكێن دی دگۆت: «ئەڤە ئلیاسە.» هەروەسا هندەكان دگۆت: «ئەڤە پێغەمبەرەكە وەكو پێغەمبەرێن بەرێ.»\nدەمێ هێرودێسی گوهـ لێ بووی گۆت: «ئەڤە یوحەننایە ئەوێ من سەرێ وی دایە بڕین، ژ ناڤ مریان یێ رابووی!»\nهێرودێسی یوحەننا گرتبوو و د ناڤ زیندانێ دا گرێ دابوو، ژ بەر هیرودیایێ ئەوا وی مارە كری، ئەو ژی هەڤژینا فیلیپۆسێ برایێ وی بوو.\nژ بەر كو یوحەننای دگۆتە وی: «نە یا رەوایە تۆ ژنبرا خۆ مارە بكەی.»\nئەڤجا كەربێن هیرودیایێ ژ یوحەننای ڤەدبوون و دڤیا بكوژیت، لێ نەدشیا،\nچنكو هێرودێس ژ یوحەننای دترسیا و دزانی كو ئەو زەڵامەكێ راستدار و پیرۆزە، ژ بەر هندێ دپاراست. دەمێ وی گوهداریا یوحەننای دكر، تەنگاڤ دبوو، لێ ل گەل هندێ ب دلخۆشی دبهیست.\nپاشی بۆ هیرودیایێ دەرفەت چێبوو دەمێ هێرودێسی ب هەلكەفتا ژدایكبوونا خۆ شیڤەكا بەركەفتی بۆ ماقویلێن خۆ و فەرماندە و ناڤدارێن دەڤەرا جەلیلێ چێكری.\nدەمێ كچا هیرودیایێ ب ژۆر كەفتی و سەما كری، هێرودێس و مێڤانێن وی پێ دلخۆش بوون. ئینا پاشای گۆتە كچكێ: «تە چ دڤێت ژ من بخوازە، ئەز دێ دەمە تە.»\nسویند ژی بۆ وێ خوار و گۆت: «تۆ چ بخوازی ئەز دێ دەمە تە، ئەگەر نیڤا پاشایەتیا من ژی بیت.»\nئینا كچك دەركەفت و پرسیار ژ دایكا خۆ كر: «ئەز چ بخوازم؟» بەرسڤا وێ دا: «سەرێ یوحەننایێ تافیركەر!»\nد گاڤێ دا ب لەز ب ژۆر كەفت و داخواز ژ پاشای كر و گۆت: «من دڤێت تۆ ڤێ گاڤێ سەرێ یوحەننایێ تافیركەر ل سەر سێنیەكێ بدەیە من!»\nپاشا گەلەك خەمگین بوو، لێ ژ بەر وان سویندێن وی خوارین و ژ بەر مێڤانان، وی نەدڤیا داخوازا وێ ڤەگەڕینیت.\nئێكسەر پاشای سەربڕەك هنارت و فەرمان دایێ، كو سەرێ یوحەننای بینیت. سەربڕ چوو و سەرێ وی د زیندانێ دا بڕی\nو سەرێ وی ل سەر سێنیەكێ ئینا و دا كچكێ، كچكێ ژی دا دایكا خۆ.\nدەمێ دەنگوباس گەهشتینە شاگردێن یوحەننای، هاتن و تەرمێ وی بر و دانا د گۆڕەكی دا.\nهنارتی ڤەگەڕیانە نك عیسای و هەمی كریار و فێركرنێن وان كرین گۆتنێ.\nگەلەك خەلك دهاتن و دچوون، لەوما وان چ دەرفەت نەبوو كو خوارنا خۆ بخۆن، ئینا عیسای گۆتە وان: «هوین ب تنێ وەرنە جهەكێ ڤاڵا و پیچەكێ بێهنا خۆ ڤەدەن.»\nئەو ب تنێ ب بەلەمێ بۆ جهەكێ ڤەدەر چوون.\nلێ خەلكی دیتن یێن دچن و گەلەك ژ وان ئەو نیاسین، ئەڤجا ژ هەمی باژێڕان ب پێیان غار دان و بەری وان گەهشتنە وێرێ و لێ كۆم بوون.\nدەمێ عیسا ژ بەلەمێ هاتیە خوارێ، كۆمەكا مەزن یا مرۆڤان دیت، دلێ وی ب وان سۆت، چنكو ئەو وەكو پەزێ بێ شڤان بوون. ئینا ئەو فێری گەلەك تشتان كرن.\nدەمەكێ درێژ ژ رۆژێ بوری، شاگردێن وی هاتنە نك وی و گۆتێ: «ئەڤە جهەكێ ڤەدەرە و هندە دێ رۆژ ئاڤا بیت،\nئەڤجا بێژە خەلكی داكو بچنە مال و گوندێن دەوروبەران و بۆ خۆ تشتەكی بكڕن و بخۆن.»\nلێ عیسای بەرسڤا وان دا: «هوین تشتەكی بدەنێ دا بخۆن.» ئەوان گۆتێ: «ئەرێ تە دڤێت ئەم بچین و ب بهایێ دوو سەد دیناران[c] بۆ وان نانی بكڕین و بدەینێ دا بخۆن؟»\nلێ عیسای گۆتە وان: «هەوە چەند نان هەنە؟ هەڕن سەحكەنێ.» دەمێ وان زانی چەندێ هەی، گۆتە وی: «پێنج نان و دوو ماسی.»\nئینا فەرمان دا وان، دا بێژنە خەلكی كو كۆم كۆم ل سەر گیایێ كەسك رویننە خوارێ.\nئینا سەد سەد و پێنجی پێنجی روینشتن.\nپاشی عیسای هەر پێنج نان و هەردوو ماسی وەرگرتن، بەرێ خۆ دا ئەسمانی و سوپاسیا خودێ كر و نان كەر كر و داڤ شاگردێن خۆ، داكو بدەنە خەلكی و هەردوو ماسی ژی ل سەر هەمیان لێكڤە كرن.\nهەمیان خوار و تێر بوون،\nپاشی دوازدە سەڵكێن تژی پرتێن نانی و ماسیان راكرن.\nژمارەیا ئەوێن ژ وی نانی خواری پێنج هزار زەڵام بوون.\nهەر د وێ گاڤێ دا عیسای فەرمان ل شاگردێن خۆ كر كو ل بەلەمێ سیار بن و بەری وی بچنە بێت‌سایدا ل لایێ دی یێ دەریاكێ، هەتا ئەو جەماوەری ڤەدڕەڤینیت.\nپشتی خاترخواستنێ، چوو چیای دا نڤێژێ بكەت.\nدەمێ بوویە شەڤ بەلەم ل نیڤا دەریاكێ بوو و عیسا ب تنێ ل سەر هشكاتیێ بوو.\nعیسای دیت شاگردێن وی گەلەك ب هاژوتنێ دوەستیێن، چنكو بەرێ بای دژی وان بوو. بەری ئەلندێ عیسا ب پێیان ل سەر ئاڤا دەریاكێ چوو نك وان و ڤیا ژ وان دەرباز ببیت.\nدەمێ وان دیتی ئەو یێ ل سەر ئاڤێ بڕێڤە دچیت، هزر كرن رەشەیەكە، ئینا كرنە هەوار،\nچنكو هەمیان ئەو دیت و ترسیان. لێ د گاڤێ دا ل گەل وان ئاخفت و گۆت: «پشتڕاست بن! ئەزم، نەترسن!»\nل گەل وان ل بەلەمێ سیار بوو و با راوەستیا، ئەڤجا گەلەك گوهشین و حێبەتی بوون،\nچنكو ئەو د حنێرا نانی نە گەهشتبوون، ژ بەر كو د مەژی هشك بوون.\nعیسا گەلەك نەساخان ساخ دكەت\nدەمێ ئەو دەربازی لایێ دی یێ دەریاكێ بووین، ل دەڤەرا جەنیسارتێ پەیا بوون و بەلەم گرێ دا.\nدەمێ ژ بەلەمێ هاتینە خوار، خەلكی ئێكسەر عیسا نیاسی.\nئەڤجا رابوون و ب لەز ل وان دەوروبەران گەڕیان و نەساخ ل سەر نڤینان هەلگرتن و دئینانە هەر جهەكێ گوهـ لێ ببا كو یێ ل وێرێ.\nهەر چ گوند یان باژێڕ و دەڤەرا چووبایێ، دا نەساخان داننە گۆڕەپانان و هیڤی ژێ دكرن كو ب تنێ دەستێ خۆ بكەنە ریشالۆكەكا[d] كراسێ وی و هەمیێن دەستێ خۆ گەهاندیێ ساخ دبوون.\na. 6:2 q حنێر: ب عەرەبی ‹معجزة›.\nb. 6:13 ل فەرهەنگۆكێ بنێڕە زەیتكرن*.\nc. 6:37 ئێك دینار ل وی دەمی كرێیا پالەیەكی بوو كو بۆ ماوێ ئێك رۆژ كار كربیت.\nd. 6:56 q ریشالۆك: ل فەرهەنگۆكێ بنێڕە.\nمزگینیا مەرقۆسی به‌شێ 5\nمزگینیا مەرقۆسی به‌شێ 7


”کە پێم نایە سوید ئامێزی پڕ هەستی ژنێک منی گریاند” - Radio Sweden Kurdish - رادیۆی سوید Radyoya Swêdê | Sveriges Radio\n”کە پێم نایە سوید ئامێزی پڕ هەستی ژنێک منی گریاند”\nبڵاو کرایه‌وه onsdag 30 november 2016 kl 07.00\nمێهرەبانی خەڵكی سوید تەیمووری دەڵگەرم کرد لێرە بمێنێتەوە\nتەیموور سوڵتانی لە ناو کەشتیدا وێنە: نیشتمان ئیراندوست\nتەیموور سوڵتانی ١٧ ساڵە لە شاری یۆتێبۆری وێنە: نیشتامن ئیراندوست\nنیشتمان ئیراندوست لەگەڵ تەیموور سوڵتانی\nنیشتمان ئیراندوست لەگەڵ تەیموور سوڵتانی وێنە: نیشتمان ئیراندوست\nتەیموور و هاوڕێکانی لە کەشتی سواریی وێنە: نیشتمان ئیراندوست\nلە زنجیرە ڕیپۆرتاژی ڕادیۆی سوید دەربارەی ژیانی منداڵانی بەتەنیاهاتوو، ئەمجارەیان تیشک دەخەینە سەر ژیانی تەیموور سوڵتانی ١٧ ساڵە کە لە شاری یۆتێبۆری دەژیت.\nـ بۆ یەکەم جار کە هاتینە ناو خاکی سوید ژنێکی ڕووخۆشی بێگانە لێم هاتە پێش و باوەشی بۆ کردمەوە و لە ئامێزی گرتم، ئەو کاتە دڵم پڕ بوو و دەستم بە گریان کرد\nئەمە یەکەم وێنەی تەیموور سوڵتانییە لەسوید، بیرەوەرییەکانی ئەو پڕ لە هەست و خۆشەویستین. تەیموور تەمەنی تەنیا ۱۷ ساڵە، لەش ولارێکی کزی هەیە و باڵای بەرزە، مووە ڕەشەکانی بۆ سەرەوە و بەلادا هەڵداوەتەوە. ئەو ساڵێک لەمەوبەر لە گەڵ چەند هاوڕێی بەرەو ئورووپا ئەفغانستانیان بەجێ هێشت. تەیموور سەرەتا بڕیاری وا نەبوو کە سوید بۆ مانەوە و بەردەوامی ژیانی هەڵبژێرێت، بەڵام دوای تێپەڕکردنی چەندین وڵات بە هۆی خۆشڕوویی و مێهرەبانی خەڵکەکەی بریاری دا لە سوید بمێنێتەوە. دوای چەند ڕۆژ مانەوە لە شاری مالموێ، لەگەڵ هاوڕێیەکی ڕەوانەی شاری یۆتێبۆری کران. ئەوان بە هۆی ئەوەی زمانی ئینگلیزییان دەزانی زیاتر لە کارمەندەکانی ئەوێ نیزیک دەبوونەوە و قسەیان دەکرد، بەتایبەت لە گەڵ یەکێک لە چاودێرەکانی ئەو ماڵەی تێیدا دەژیان کە ناوی "نیکڵاس" بووتا ئاستی هاوڕێیەتی چوونە پێش، نیکلاس زیاتر گوێی بۆ دەگرتن و تەیموور لای ئەو زیاتر هەستی بە ئارامی دەکرد. ئەم هەستانە بوو بە هۆی ئەوەی هاوڕێیەتی نێوانیان پتەوتر بێت. بەڵام ڕۆژێکیان نیکلاس وازی لە کارەکەی هێنا، لە سەرەتاوە تەیموور بەم هەواڵە دڵگران بوو. بەڵام پەیوەندیی نێوانیان نەپچڕا و هاوڕێیەتییان گەرمتر بوو. لە خانووە کۆنەکان و لە ناوەڕاستی شار، لە بەرامبەر بینای ئۆپێرای شاری یۆتێبۆری چاوم بە تەیموور و نیکلاس دەکەوێت، لە نیزیکەوە هاوڕێیەتییەکەیان لە ماڵی نیکلاس دەبینم. بەیەکەوە زۆر پێدەکەنن، تاو تاوە مشتێک لە یەک ڕادەکێشن و بە گاڵتە و جەفەنگ یەکتر ئەزیەت دەدەن.\nنیکلاس بە تەیمور دەڵێت\nـ لە بیرتە ئەگەر تازە هاتبوون چەندە بێدەنگ بوون؟\nتەیموور لە وەڵامدا دەڵێت\nـ لەبەر ئەوەی کەسم نەدەناسی و سویدیشم نەدەزانی.\nـ بەڵام خۆ منتان دەناسی وهەمیشەش ئینگلیزیتان زانیوە، بەڵام لە ماوەی ئەم یەک ساڵەدا زۆر گۆڕاویت، ئێستا لەگەڵ هەموو کەس قسە دەکەیت.\nتەیمووریش لە وەڵامدا دەڵێت\nـ ئاخر ئێستا بوومەتە سویدی و مشتێک بە ناو سکی نیکلاسدا ئەکێشێت. نیکلاسیش بە توانجەوە دەڵێت\nـ ئەرێ، بەڵام بە مووی ڕەشەوە بوویتە سویدی، پاشان بە یەکەوە پێ دەکەنن. ئەو شەوە تەیموور زۆر باسی کەشتی لێخوڕینی کرد، هەموو هاوینەکە لەگەڵ نیکلاس لە کەشتی سواری و مەلەکردن بوون. لە تەیموور دەپرسم کەشتی لێخوڕین سەختە؟ دەڵێت ئەوەندە سەخت نییە بەڵام کەمێک ترسی هەیە. لەوێ بڕیار دەدەین کە ڕۆژی دوایی بە کەشتییەکە دەورێک لێ بدەین و تەیموور لێی بوخوڕیت.\nلەم ساڵەدا تەیموور فێری زمانی سویدی و لێخوڕینی کەشتی و زۆر شتی دیکەش بووە.\nـ من پێویستیم بە خۆشەویستی و باوەشی گەرمە، نیکلاسیش ئەمانەی بە من بەخشیوە. ئەگەر ئەو نەبوایە، زۆرم هەست بە تەنیایی دەکرد و لەوانەیە تا چەند ساڵێکی تریش هەر هەستم کردبایە لەم وڵاتە بێگانەم. سویدییەکان لەبەر چاوی تەیموور کەسانی مێهرەبانن، بەڵام هەندێک جار کە لە دەرەوە لە شوێنە گشتییەکانە، شەرم دایدەگرێ، چوونکە خۆی وەک کەسێکی سەرباری کۆمەڵگا دێتە بەرچاو. بە بڕوای تەیموور مێدیاکانی سوید وێنەیەکی خراپیان لەو منداڵانە نیشان داوە کە بە تەنیا و بێ سەرپەرەست هاتوونەتە سوید.\nـ هەندێک جار بیر دەکەمەوە و دەڵێم باشە بۆ دەبێ من ئەوەندە سەربار بم بۆ کۆمەڵگایەک. کاتێک لە دەرەوە چاوم بە چاوی سویدییەک دەکەوێت بەڕاستی شەرم دەمگرێت، چوونکە دەزانم بوومەتە هۆی تووڕەیی هەندێک کەس.\nبەڵام سەرەڕای ئەم بیرکردنەوانە تەیمور دەیهەوێت گەشبین بێ و هەوڵی داهاتوویەکی باشتر دەدات. وەکو خۆی دەڵێت\nـ ئەگەر دەسەڵاتی گۆڕینی شتێکت نەبوو نابێ بیکەی بە فکریش بۆخۆت. هەرچەندە فکرەکان لە کاتی خەوتن فشار دێنن بەڵام نامەوێ بیر لە ناخۆشییەکان بکەمەوە.


37%ی قوربانیانی مین لە كوردستان منداڵانی ژێر تەمەنی 15 ساڵن – زاگرۆس پۆست\nماڵەوە / کوردستان / 37%ی قوربانیانی مین لە كوردستان منداڵانی ژێر تەمەنی 15 ساڵن\n37%ی قوربانیانی مین لە كوردستان منداڵانی ژێر تەمەنی 15 ساڵن\nدوو شه‌ممه 27 ته‌مموز 2015\tکوردستان, مافی مرۆڤ, هەواڵ 92 جار خوێنراوه‌ته‌وه\n37%ی ئەو كەسانەی كە بە هۆی تەقینەوەی مین لە كوردستان بریندار بوون تەمەنیان لە ژێر 15 ساڵ دایە.\nكارناسێكی كوردی مامۆستای زانكۆی سنە، لە توێژینەوەیەكدا بڵاوی كردووەتەوە، لە 37%ی ئەو كەسانەی كە ساڵی 1385ی هەتاوی كەوتوونەتە سەر مینە چێنراوەكانی سەردەمی شەڕی ئێران و عێراق و بریندار بوون، كەمتر لە 15 ساڵ تەمەنیان هەیە.\nلە توێژینەوەی دكتور حوسێن محەممەدزادەدا هاتووە كە لە 95%ی بریندارەكانیش پیاون.\nمحەممەدزادە وتوویەتی: بەپێی دوایین زانیارییەكان، كاریگەری مینە چێنراوەكانی سەردەمی شەڕی ئێران و عێراق هەتا 50 ساڵی داهاتوو بەردەوام دەبێت.\nبە وتەی ناوبراو، 9.7ی مینە بەجێ‌ماوەكانی سەردەمی شەڕ لە ناوچە سنوورییەكانی پارێزگاكانە و لە 80%ی لە گوندەكان و لە 17%ی لە شارەكان دایە.\nلە سێ مانگەی سەرەتای ئەمساڵدا 12 هاووڵاتیی كورد بە هۆی تەقینەوەی مین كوژراو و بریندار بوون، كە لە نێوان قوربانیاندا كچێكی تەمەن 17 ساڵ و دوو منداڵی كەم تەمەن دەبیندرێت.\nئامارە فەرمییەكان باس لەوە دەكەن، زیاتر لە 20 میلیۆن مینی دژە نەفەر لە ناوچە سنوورییەكانی پارێزگاكانی (سنە، كرماشان، ئورومیە، ئیلام و خوزستان) هەیە.


زۆری بەسەردا تێنەپەڕیوە تا پێویست بە وەبیرھێنانەوە بکات کە چۆن لەدوای دەستپێشخەرییەکەی سەرۆکی جوڵانەوەی نەوەی نوێ بۆ چاککردنەوەی پردەکەی سماقوڵی (کە زیاتر لە دوو ساڵ بوو حکومەت چاکی نەدەکرد) راستەوخۆ دەسەڵات کەوتە پیلانگێڕی دژی ئەم گەنجە و دەستگیریکرد. ئەوکات ھەندێک پێیان وابوو کە بەھۆی قسە و لێدوانەکانی ''شاسوار عەبدولواحید'' ەوە دەسەڵات قەڵس بووە و تۆمەتی بۆ دروستدەکات و دەستگیری دەکات. بەڵام ئەوانەی وردتر سەیری بابەتەکەیان دەکرد دەیانزانی کە دەسەڵات چیتر بە قسە تەڕنابێت، بەڵکو ئەم شێوازە نوێیەی ئۆپۆزسیۆن بوون کە حکومەت ناچاردەکات خزمەتی خەڵک بکات نامۆیە و دەسەڵات تەحەمولی ناکات.\nدوایین دەستپێشخەری ئەم گەنجە چاککردنەوەی تونێلە سامناکەکەی دەربەندیخان بوو. خۆم چەند جارێک ھاتوچۆم بەو تونێلەدا کردووە و بەراستی جورئەتی ئەوێت پێیدا برۆیت. حکومەت و دەسەڵاتێکی لاموبالاتی وەکو ئەمەی خۆمان نەبێت، ھیچ حکومەتێکی دنیا رێگەنادات ژیانی ھاوڵاتییەکانی بەو شێیوەیە بخاتە مەترسیەوە.\nھەرچەندە سەرۆکی جوڵانەوەی نەوەی نوێ ساڵی جارێکیش ئیشی بەو تونێلە نیە، بەڵام ھەستی خزمەتکردنی خەڵک وایلێکردووە کە ئامادەبێت لەسەر ئەرکی دارایی و بە تیمی ئەندازیاری نەوەی نوێ چاکیبکاتەوە.\nبەھەرحاڵ ئەوەی لێرەدا ڕوونە ئەوەیە کە ئەم کلاسیکۆیەش بە قازانجی خەڵک تەواوبوو و دڵنیام ھەر کلاسیکۆیەکی دیکەش لەنێوان سەرۆکی جوڵانەوەی نەوەی نوێ و دەسەڵاتدا ئەنجامبدرێت دواجار خەڵک لێی سودمەند دەبێت و ''شاسوار عەبدولواحید'' یش لەسەر دەستپێشخەریەکە دەستگیر دەکرێت.\nپرسیارەکە ئەوەیە گەنجێک کە لەھیچی کەم نیە و ئەوەی خۆشی دنیابێت ھەیەتی، چی داوە لەم سەرئێشەیە؟ دوای ئەو ھەموو کێشە و دەستگیرکردنە ھەرکەسێکیتر بووایە ئێستا وازی دەھێنا و تەسلیم دەبوو، بەڵام ئەم گەنجە و ھاوڕێکانی بەردەوامن و شێوازێکی نوێی ئۆپۆزسیۆن بوونیان داھێناوە کە بەردەوام خەڵک لێی سوودمەندە.\nزۆربەی وڵاتان بە پشتگیریکردنی ئەم جۆرە گەنجانە پێشکەوتوون و گەیشتوون بەم خۆشگوزەرانیەی ئەمڕۆیان، بەپێچەوانەشەوە سەرکوتکردنی ئەم جۆرە گەنجانە ولات ھێندەی تر وێران دەکات. ئیتر ئاشکرایە کە ئەگەر خەڵک پشتگیری زیاتری ئەم گەنجە بکەن ئەوا دەتوانێت دەستپێشخەری گەورەتر و خزمەتی زیاتر بە خەڵک و وڵات بکات.\n8/19/2019 10:49:03 PM


داهاتویێک پاش کاپیتالیزمیش هەیە - قەڵەم\nتاریخ ایجاد در چهارشنبه, 28 مرداد 1394 00:00\nلە خاڵی دابڕانی نێوان ئەم دوو ئاراستەدا "ماسون" کردنەوەی درگایێک دەبینێت. ئەگەر نیاز بە کار کەم دەبێتەوە و ئابوری زانستیش پێڕەوی لە قانونگەلی جیا لە قانونی بازاڕی ئازاد دەکات، ئایا پیاو نابێت بیر لە مودێلێک لە ئابوری بکاتەوە کەهەوڵ بدات نایەکسانی و نابەرابەری کەم کاتەوە و هاوکات هانی بڵاوبوونەوەی بەربڵاوتری بەرهەمهێنانی زانیاری بدات؟\nفرێدریک جامسونی فەیلەسوف دەڵێ: لەسەردەمی ئێمەدا بیرکردنەوە لەفەوتان و لەناوچونی گۆی زەوی ئاسانترە لە کۆتایی هاتنی سەرمایەداری.\nشتێک لەمەدایە. دەکرێت بە ئاسانی ئەمە لەبیر بکەین، بەڵام ئەم هەڵوێستە خاوەندەسەڵاتەی کە بونیادگەرایی بازار هەیەتی تەنیا ٣٠ ساڵی تەمەنە. تەنیا دوسەد ساڵ بەسەر شۆڕشی سەنعەتیدا تێپەر بووە.\nچی دێت پاش کاپیتالیسم و نیولیبراڵیسم؟\nئەمە بەڕاستی پرسیارێکە کە دەبێت بکرێت. هەر ئێستا ئەم سیستەمە ئابوورییە لە قەیراندایە. بە گوێرەی پێشبینییە درێژخایەنەکانی OECD (رێکخراوەی هاوکاری و گەشەی ئابوری) گەشە و هەڵدانی ئابوری لە بەشە دەوڵەمەندەکانی دونیادا لە ماوەی پەنجا ساڵی داهاتودا زۆر کەم دەبێ و نابەرابەری و نایەکسانی بە توندی لە زیادبووندا دەبێت. جیا لەوە بەشێکی زۆر لە ئابوریی ئوروپا بە هۆی کێوێک لە قەرزەوە لاواز دبێت و، بە هۆی ئەو سیاسەتە ئابوریانەوە کە لە سەر ئەساسی چاپی زۆرتری پارە دادەمەزرێت، بەرتەسک و سنوردار دەبێت. قەیرانی کەش وهەوا و پیربوونی دانیشتوانی، هەروەها ئەوەی کە ئوروپا نایەوێت سنورەکانی بۆ کۆچبەرەان بکاتەوە، هەمووی ئەمانە هۆیە بۆ ئەوەی ئینسان بە نیسبەت ئایندەوە نیگەران بێت.\nئەمانە بۆچوون و پێشبینییەکانی "پاوڵ ماسون/ Paul Mason" ی رۆژنامەنوسی ئابوریی سیاسیی بەریتانیایی و کۆنە مارکسیستە کە لە کتێبی "Postcapitalysm " دا هەوڵ ئەدات دەردەکە دەدستنیشان بکات و نەخشەی چارەشی بۆ بکێشێت.\nیەکێک لە تێزە سەنتەرییەکانی "ماسون" ئەوەیە کە ئێمە لە توانای "شۆڕشی دیگیتاڵ" تێنەگەیشتوین کە چۆن راستییە ئابورییەکانی سەراوەقون کردوە و، لە سەر سەر دایناوە. لە بازاری ئابوری سوننەتیدا میکانیزمی نرخ لە سەنتەردایە، واتە ئەوە عەرزە و تەقازایە نرخی کالا دیاری دەکات.\nلە ئابوریێکدا کە مۆرکی زانستی لەسەرە، ئەمە ئیتر ناخوات. ئەوەی کە بۆ هەموو کالایێک دەوری بناخەیی هەیە، واتە نرخ بە گوێرەی ئاستی نەبوون و کەمبوونی شتەکە دیاری بکرێت ئیتر لێرەدا ناخوات. بایەخی زانیاری، بە دابەشبوون و بڵاوبوونەوەی زۆری کەم نابێتەوە.\nکۆمپانیا زانستییە مودێرنەکان هەوڵ ئەدەن بە شێوەی کۆن بە بەرگرتن لە بڵاوبونەوەی زانست و زانیارییەکان مونوپۆل دروست بکەن، بەڵام راستییەکان هەر لە جێی خۆیەتی، چون دەکرێت زانست بێسنور و بێ کۆتایی کۆپییە بکرێت.\nهاوکات وەک بەشێک لە ئینقلابی تێکنیکی، خێرایی بە رۆباتی بوون وای کردوە کە بەشێکی زۆر لەو کارەی ئێستا هەیە هەر زۆر بە خێراتر لەناو بچێت و نەمێنێت.\n"ماسون"داکۆکی لەسەر ئەوە دەکات کە ئەمڕۆ ئیتر ئەو خواستە کۆنەی پێشوی خەباتی سیاسی چەپ، رێکخراوە سەندیکاییەکانی چینی کرێکار، توانایان نەماوە و کز بووگن. لە جیاتی ئەوە ئەو هیوای خۆی دەبەستێ بە چینی نوێ وەک چینی دیگیتاڵی کە ئێستا لە حاڵی گەشەکردندایە.\nئەمە لە خۆیدا بە گوێرەی ئەو قیاس و هەڵسەنگاندە چەپ و راستیانە بە سیاسی ناژمیردرێت، بەڵام لە ژێر رکێف و بەرێوەبەرایەتی بایەخگەل و ئارزوگەلێکدایە کە پوتانسیێلی شۆڕشگێریان تێدایە. ئەمەش بە زانیاری و ئیفۆرمەیشن دەسپێدەکات کە دەبێت بە بەلاش بێت، ئەمە هیچ وەفاداریێکی بەرانبەر بە هیچ دەوڵەتێک یان کومپانیا هیرارشییەکان نییە. لەم تۆڕەکۆمەڵایەتییە مودێڕنانەدا، دوور لە مەنتیق و لوگیکی ئابوری بازار، شوێنی وەک "ویکیپیدیا" و "لیندوکس" پێک دێت کە خزمەتگوزاری بەلاش دەکەن. هەر بۆیە جۆرێکی مودێڕن لە گۆڕینەوەی (مبادلە) ئابوری گەشە دەکات و دێتە ئاراوە.\nلێرەدا "ماسون" مەبەستی ئەوەیە کە چەپ دەبێت عەلاقە و ئارزەومەندیی خۆی نیسبەت بەمە پیشان بدات. کە دەبێت بڵێم شایانی هاوڕایی و قەبوڵ کردنە.\nماسون ئوتوپیایێکی بەربڵاوی هەیە و دەڵێت: سیستەمێکی ئابوری کە تێدا کاری موچەیی (کار بۆ موچە) کۆدەبێتەوە و توانادارەکانی بازار ئیتر دەسەڵاتیان نامێنێت. لەوانەیە لەمەدا هاوڕای ئەو نەبیت، بەڵام من پێم وایە کە بیرۆکەکانی لە روانگە و مەودا بینینە مامناوەندیەکانی بەرزتر لەو ئاستە پیویستەیە کە بتوانێت دونیا بێنێتە لەرزە: کەرتە داراییە بەتوندی رێفۆرم کراوەکان، ئاخافتنی لەسەر موچەی شارۆمەندان بۆ سەروبن کردنی خێراتری سترۆکتۆرەکە، تێکەڵاویێک لە دەستێوەردانی دەوڵەتی و تۆڕەکۆمەڵایەتیەکان بۆچارە کردنی قەیرانی کەژی(کلیمات).\n"پاش کاپیتالیزم" کتێبێکی بەربڵاوە و پڕە لە خاڵی گرینگ. یەکێک لەو خاڵانە ئەوەیە کە چەپ بە مودێلی کۆنی شیکاری و شرۆڤە نەیدەتوانی و ناتوانێت تواناکان و ئیمکاناتی نێو دونیای بەتەواوەتی سەروبنکراوی دیگیتاڵ ببینێت. ئەم شتە تەواو رادیکاڵەش کە ئینسانەکان بخوازن پێکەوە شتگەلێک ئەنجام بدەن. بە بێ قازانج و سودی مادی، تەنیا بۆ سەرلێدەرهێنان و داهێنان.\nسەیر کەن بەراستی بیرۆکەیێکی شۆڕشگێڕانەیە.\nکارین پێتێرسون/ رۆژنامەی ئافتون بلادێت


ڤان دایک دەستی بە راهێنانەکان کردەوە\nڤێرجیل ڤان دایک، بەرگریکاری هۆڵەندی یانەی لیڤەرپوولی ئینگلیزی بەم دواییە دەستی بە ئامادەکارییەکانی کردووەتەوە و هیوادارە کە ئەم وەرزە بتوانیت بگەڕێتەوە.\nرۆژنامەی دەیلی مەیلی بەریتانی بڵاویکردووە، دوای ئەوەی ڤان دایک بەرگریکاری هۆڵەندی رێدز لە یاریی یانەکەی بەرامبەر ئێڤەرتۆن لە ئەژنۆیدا تووشی پێکانێکی قورس بوو، بە ناچاری نەشتەرگەری بۆ کرا و پزیشکەکانی رایانگەیاند ئەو یاریزانە تاوەکو کۆتایی وەرز ناگەڕیتەوە، بەڵام ئەو یاریزانە چەند رۆژێکە دەستی بە راهێنانە سەرەتاییەکان کردووە و لە ژێر سەرپەرشتی راهینەر و پزیشکەکانی یانەکەی ئامادەکاری دەکات.\nیۆرگێن کلۆپ بەرێوەبەری هونەری لیڤەرپوول بە بیستنی ئەم هەواڵە دڵخۆش بووە و گەشبینە بەوەی کە بەرگریکارەکەی سەرەتاکانی ساڵی داهاتوو چاک ببێتەوە و بەشداری یارییەکانی یانەکەی بکاتەوە.\nبەرشەلۆنە داوای ١٠ملیۆن یۆرۆ لە نەیمار دەکات\nیانەی بەرشەلۆنە داوا لە نەیمار داسێلڤا دەکات ١٠ ملیۆن یۆرۆ بۆ خەزێنەی یانەی کەتەلۆنی بگەڕێنێتەوە .\nبەپێی ھەواڵێکی رۆژنامەی سپۆڕتی کەتەلۆنی ، یانەی بەرشەلۆنە ھەڵەیەکی دۆزیووەتەوە لە حیساباتی باجی نەیمار و بڕی پارەکە دەگاتە ١٠ ملیۆن یۆرۆ .\nلەھەواڵەکە ھاتووە ، یانەی بەرشەلۆنە بە فەرمی داوای لە نەیمار کردووە ئەو بڕە پارەیە بگەڕێنێتەوە ، ئەگەر نا سکاڵای یاسایی لە دژی تۆمار دەکەن .\nپێشتریش نەیمار سکاڵایەکی لە دژی یانەی بەرشەلۆنە بەرزکردبووە و داوای زیاتر لە ٤٣ ملیۆن یۆرۆی دەکرد ، بەڵام ئەم سکاڵایەی دۆڕاند .\nرامۆس وەکو باشترین بەرگریکاری مێژوو دیاریی کرا\nسێرخیۆ رامۆس، بەرگریکاری ئیسپانی یانەی ریال مەدریدی ئیسپانیا لە راپرسیەکدا وەکو باشترین بەرگریکاری ناوەڕاستی مێژوو دیاریی کرا.\nرۆژنامەی وەرزشی مارکای ئیسپانیا لە ماوەی رابردوو راپرسیەکی بۆ دەست نیشانکردنی باشترین بەرگریکاری ناوەڕاست ئەنجامدا و لە کۆتاییدا سێرخیۆ رامۆس بەرگریکاری هەڵبژاردەی ئیسپانیا و یانەی ریال مەدریدی ئەم وڵاتە بە رێژەی ٪74ی دەنگەکانی بەدەست هێنا و لەلایەن بەشداربووانی راپرسیەکە کە نزیکەی 130 هەزار کەس بوون، وەکو باشترین بەرگریکار دیاریی کرا.\nپلەی دووەمی ئەم راپرسیە پیکەن باوەر بەرگریکاری پێشووی هەڵبژاردەی ئەڵمانیا بەدەست هێنا و هەروەها پلەی سێیەمیش بووە بەشی رۆناڵد کومان بەگریکاری پێشووی هەڵبژاردەی هۆلەندا و یانەی بارسێلۆنا بەدەستی هێناوە.\nئەمڕۆ داهاتووی رامۆس لەگەڵ ریاڵ مەدرید یەکلایی دەبێتەوە\nئەمرۆ داهاتووی رامۆس لەگەڵ یانەی ریاڵ مەدرید بە مانەوە یان رۆیشتن یەکلایی دەبێتەوە.\nتا ئێستا ئیدارەی ریاڵ مەدرید و رامۆس رێكنەکەوتوون لەسەر ئەوەی کاپتنە ئیسپانیەکە بەردەوام دەبێت یان دەڕوات.\nرامۆس دەیەوێـت بۆ دوو وەرز گرێبەستەکەی درێژ بکرێتەوەو ئیدارەی ریاڵ مەدریدیش تەنها بۆ یەک وەرز بۆندی ئەو یاریزانانە نوێ دەکاتەوە کە تەمەنیان سەر و 30 ساڵە.\nبریارە ئەمرۆ پیرێزی سەرۆکی ریاڵ مەدرید گفتوگۆکانی بۆ نوێکردنەوەی رامۆس دەستپێبکات.\nرۆژنامەکانی مارکا و ئاس ئاشکرایانکردوە کە ئەمرۆ رۆژێکی مێژووی دەبێت بۆ یانەی ریاڵ مەدرید و داهاتووی باشترین بەرگریکاری جیهانی تیا یەکلایی دەکرێتەوە.\nتیباس سەرۆكی یانەی ریال مەدرید تۆمەتباردەکات\nتیباسى سەرۆکى لالیگا پێرێزى سەرۆکى ڕیاڵ مەدرید بە بیرۆکەى درووستکردنى خولى نایابى ئەوروپا تۆمەتباردەکات.\nخاڤێر تیباسى سەرۆکى یەکێتى خولى پلە یەکى تۆپى پێى ئیسپانیا فلۆرنتینۆ پێرێزى سەرۆکى یانەى ڕیاڵ مەدرید تۆمەتباردەکات بە هاندانى جۆسێپ ماریا بارتۆمیۆى سەرۆکى پێشووى یانەى بەرشەلۆنە بۆ درووستکردنى خولێکى نوێ لە ئەوروپادا.\nتیباس دژایەتى خولە نوێکە دەکات و دەڵێت "خولى نایابى ئەوروپا خەونى سەرۆکى ڕیاڵ مەدرید بوو، کە هەڵەیەکى گەورەیە، ئەو خولە کارەساتە و زیان بە خولە ناوخۆییەکان دەگەیەنێت".\nتیباس ئاشکرایدەکات، پێرێز هانى بارتۆمیۆى داوە بۆ بەشداریکردن لە پێشبڕکێ نوێکەدا پێش ئەوەى دەستلەکاربکێشێتەوە و دەشڵێت "ئەو پاڵەوانێتییە سەرکەوتوونابێت، تۆپى پێى پرۆڤیشناڵ پەیوەندیدارنییە بە بڕیارى چوار یان پێنج یان شەش یانەوە، کە ئارەزوو دەکەن بەشدارى لە پێشبڕکێکاندا بکەن بۆ کۆکردنەوەى پارە".


بۆچی هەندێك كەس قژیان زوو سپی دەبێت؟\n2021-03-22 [08:20 AM]\nسپیبونی قژ یەكێكە لە نیشانەكانی هەڵكشانی تەمەن و نزیكبونەوە لە پیری، بەڵام هەندێك كەس لە هەردوو ڕەگەزی نێر و مێ لەتەمەنێكی گەنجاندا تاڵی سپی لە قژیاندا دەردەكەوێت، ئەوەش بەشێكیان توشی بێزاری دەكات، پسپۆڕانی تەندروستیش لێكدانەوەی خۆیان بۆ ئەو بابەتە هەیە.\nماڵپەڕی بۆنتەی ئەڵمانی ئاشكرای كردووە، سەر سپیبوون لەگەڵ هەڵكشانی تەمەندا، بەهۆی كەمبونەوەی دەردانی ماددەی میلانینە كە بەرپرسە لە ڕەنگی قژ، بەڵام كاتێك دەچێتە تەمەنەوە خانەكانی لە دەردانی ئەو ماددەیە دەوەستن، بۆیە ڕەنگی مووەكان دەست بە گۆڕین دەكات.\nلەسەرەتادا چەند تاڵێكی ڕەنگ سپی و خۆڵەمێشی دەردەكەون، دواتر بەپێی تێپەڕینی كات ژمارەیان زیاد دەكات، سەرەتاش لە لاكانی نزیك گوێچكەوە سپیبوونەكە دەستپێدەكات، دواتر ڕیش سپی دەبێت چونكە تاڵەكانی كورتن و زوو زوو دەتاشرێن.\nبۆچی قژی هەندێك كەس زوو سپی دەبێت؟\nسەبارەت بە سپیبونی قژی گەنجان پسپۆڕانی تەندروستی باسیان لەوەكردووە، ئەوەش پەیوەندی بە جینەكانی ئەو كەسەوە هەیە، بەجۆرێك ئەگەر كەسێك باوك و باپیری درەنگ ڕەنگی تاڵەكانیان گۆڕابێت و سەریان سپی بووبێت، ئەویش بەهەمان شێوە درەنگ ئەو حاڵەتەی لا دەردەكەوێت، بە پێچەوانەشەوە.\nلەگەڵ ئەوەشدا چەند هۆكارێكی دیكە هەیە ئەگەرى زوو سپیبونی موو زیاد دەكات، لەوانە نەخۆشی هۆرمۆنی و كەمی ماددە خۆراكییەكان، ئەمە جگە لەوەی فشاری دەرونی و دڵەڕاوكێ و ماندوبوون كاریگەرییەكی زۆری هەیە، چونكە ئەوانیش دەبنە هۆی كەمبكردنەوەی خانەی بەرپرس لە ڕەنگی قژ.\nدەكرێت ڕێگری تەواو لە سپیبونی قژ بكرێت؟\nڕێگری كردنی تەواو لە دەركەوتنی تاڵە سپییەكان مەحاڵە، بەڵام دەكرێت سەرهەڵدانیان دوابخرێت، ئەویش لەڕێی پەیڕەوكردنی سیستمێكی تەندروستی ژیان و دووركەوتنەوە لە ماندوێتی و دڵەڕاوكێ، هەروەها خواردنی خۆراكی دەوڵەمەند بە ڤیتامین و ماددەی خۆراكی، بەتایبەت ترشی فۆلیك پارێزگاری ڕەنگی سروشتی قژ دەكات بۆ ماوەیەكی درێژتر.


له پایته‌ختی لوبنان خۆپیشاندان له دژی گه‌نده‌ڵی به‌رپرسان و كه‌مته‌رخه‌میان له رووداوی ته‌قینه‌وه‌كه‌ی پایته‌ختی ئه‌و وڵاته به‌رده‌وامه و به هۆی پێكدادان له‌گه‌ڵ هێزه ئه‌منیه‌كان ده‌یان خۆپیشانده‌ر برینداربوون.\nمیدیاكانی لوبنان بڵاویان كرده‌وه، خۆپیشاندان له ناوه‌ڕاستی پایته‌خت به‌رده‌وامه‌وه و خۆپیشانده‌ران دژی حكومه‌ت و ده‌سه‌ڵاتدارانی وڵاته‌كه‌یان دروشم ده‌ڵێنه‌وه.\nهێزه‌كانی پۆلیس بۆ رێگری كردن له چوونه‌ناوه‌وه‌ی خۆپیشانده‌ران بۆ ناو بینای په‌رله‌مان گازی فرمێسكڕێژیان به‌كارهێناوه و به‌هۆیه‌وه زیاتر له 100 خۆپیشانده‌ر برینداربون، كه 26 كه‌سیان گه‌یه‌نراونه‌ته نه‌خۆشخانه.\nخۆپیشانده‌ران له هه‌وڵی كۆنتڕۆڵكردنی بینای وه‌زاره‌تی ده‌ره‌وه‌شدان و رایانگه‌یاندووه، ئه‌و بینایه ده‌كه‌نه باره‌گای شۆڕش.\nخۆپیشاندانی ئه‌مجاره‌ی به‌یروت دوای ته‌قینه‌وه‌كه‌ی هه‌فته‌ی رابردووی به‌نده‌ری ئه‌و شاره دێت كه به هۆیه‌وه نزیكه‌ی 160 كه‌س كوژران و نزیكه‌ی شه‌ش هه‌زار كه‌سیش برینداربوون و به‌ده‌یان كه‌سیش تا ئێستا بێسه‌روشوێنن.\nخۆپیشانده‌ران له‌و بڕوایه‌دان گه‌نده‌ڵی به‌رپرسانی و كه‌مته‌رخه‌میان هۆكاری سه‌ره‌كی رووداوه‌كه‌ی هه‌فته‌ی رابردووه و داوای ده‌ستله‌كاركێشانه‌وه‌ی به‌رپرسان و گۆڕانكاری ریشه‌ی له حكومه‌تدا ده‌كه‌ن.\nحزبوڵای لوبنانیش بێ به‌ش نه‌بووه له توڕه‌یی خۆپیشانده‌ران و چه‌ندین دروشم دژی ئه‌و گروپه وترانه‌وه.\nهه‌ر له گۆڕه‌پانی خۆپیشاندانه‌كه‌دا خۆپیشانده‌ران په‌تی سێداره‌یان داناوه و وێنه‌ی به‌رپرسانی باڵای حكومی و حزبیان به‌و په‌تانه‌وه هه‌ڵواسیوه.


ئەمەل سەعید کوردە لە نوێترین بەرهەمیدا زەنگ بۆ دەسەڵاتداران لێدەدات – کوردی – RojNews.News\n21/01/2021 - 6:03:57 pm\nھونەرمەند ئەمەل سەعید کوردە، لە نوێترین بەرهەمی گۆرانیدا “زەنگ” بۆ دەسەڵاتدارانی هەرێمی کوردستان لێدەدات و لە ڕێگەی بەرهەمەکەیەوە ڕەخنە لە دەسەڵاتدارانی هەرێم دەگرێت و ئاماژە بە خراپی گوزەرانی خەڵکی هەرێم دەکات و پشتیوانی لە ناڕەزایەتییەکانیان دەکات.\nبەرهەمەکە کەمێک پێشئێستا لەڕێگەی تۆڕی ئینترنێت و یوتوبەوە بڵاوکرایەوە، گۆرانییەکە لە هۆنراوەی محەمەد پاکژ، ئاواز و میوزیکی ئاوات ئەفروزی، دەرهێنانی بیلال سەنگەسەری و کامێرا و ڕووناکی ئاکام سدیق و لەلایەن ڕۆژ پڕۆدەکشنەوە بەرهەم هێنراوە.\nلەبەرهەمەکەدا پەرەگرافێک بەدەنگی نوسەر و هونەرمەند دڵشاد مستەفا لەناو گۆرانییەکدا هەیە و خۆی دەیخوێنێتەوە، وەک تەواوکارییەک بۆ مانای گۆرانییەکە.\nدەربارەی بەرهەمەکەی هونەرمەندی گۆرانیبێژ، ئەمەل سەعید کوردە ئاماژەی بەوەکرد، بەرهەمەکەی تایبەتە بەدۆخی ئێستای هەرێمی کوردستان، پێیوایە دەبێت بەرپرسان هەست بە بەرپرسیاریەتی بکەن بەرامبەر بە خەڵک، بەتایبەت کاتێک دێتە سەر مافی خەڵک و مووچە و بژێویی.\nدەشڵێت “دەنگی من دەنگی خەڵکی وڵاتەکەمە و تایبەت نیم بە هیچ حیزبێک، بەم کارەم ویستم پشتیوانی خۆم بۆ دەنگی خەڵکی ماف خوراو بکەم”.\nئەو هونەرمەندە گۆرانیبێژە، جەخت لەوە دەکاتەوە گۆرانییەکەی پەیامێکە دەدرێت بە گوێی بەرپرسان و گەورەکاندا کە ئیتر بەسە و بەخۆیاندا بچنەوە، زەنگێکە بۆ بەرپرسەکان کە کۆتایی بەو دۆخە بهێنن و خەمی هاووڵاتیانی خۆیان بخۆن.\nهونەرمەند ئەمەل سەعید کوردە پێیوایە، ئەم بەرهەمە یەکێکە لەوکارانەی کە دەچێتە ناوخەڵک و دەمێنێتەوە.\nبەشێک لە کلیپی گۆرانییەکە سود لە ئەرشیفی ئاژانسی ڕۆژنیوز و ڤیدیۆی خۆپیشاندانەکانی ماوەی ڕابردووی هەرێمی کوردستان وەرگیراوە کە خەڵک بۆ داواکردنی مووچە و باشکردنی ژیانیان لە شار و شارۆچکەکان ئەنجامیانداوە.


خەزعەلی: كەركوك عێراقییە. نوقتە سەری دێڕ\nقەیس خەزعەلی، ئەمینداری گشتی عەسائیبی ئەهلی حەق رایگەیاند، سەبارەت بە كێشەی شاری كەركوك هەڕەشەدەكات و دەڵێت؛ كەركوك شارێكی عێراقییە. ئەوەش دوای ئەوەی مەسعود بارزانی، سەرۆكی پارتی، هێمای بۆ ئەوە كردبو كە سازش لەسەر ناسنامەی كوردستانیبونی كەركوك ناكەن.\nئاوێنە: قەیس خەزعەلی، ئەمینداری گشتی عەسائیبی ئەهلی حەقی سەربە حەشدی شەعبی، ئەمڕۆ یەكشەممە لە تویتێكی كورتدا وتی"كەركوك عێراقییە. نوقتە سەری دێڕ."\nئەوەش لەكاتێكدایە كە دوێنێ، مەسعود بارزانی، سەرۆكی پارتی لەپەیامێكدا رایگەیاندبو"هیچ مساوەمەیەك لەسەر كوردستانیبونی ناسنامەی كەركوك ناكەین."\nبارزانی وتبوشی"پێویستە كێشەكانی كەركوك بە پارێزگاریشەوە سەرەتا لە نێوان هەولێر و بەغدا یەكلایی بكرێتەوە و چارەسەر بكرێت، هەر ئەنجامێكیش كە هەبێت دەبێ جێگەی ڕەزامەندیی هەمو پێكهاتەكانی كەركوك بێت."\nهەر ئەمڕۆ لەوەڵامی ئەم پەیامەی مەسعود بارزانیدا، محەمەد بەیاتی بەرپرسی میحوەری باكوری حەشدی شەعبی، لە نامەیەكدا بۆ سەرۆكی پارتی، وتبوی''پەیامەكەتمان بەوردی خوێندەوەو بەڕاشكاوی پێتان دەڵێین، كە كێشەی كەركوك لەنێوان بەغداو هەرێمی كوردستاندا نییە وەكو رونتان كردوەتەوە، بەڵكو كێشەی كەركوكییەكانە، هەروەك سوربونتان لەسەر كوردستانیبونی ئەو شارە لەلایەن عەرەب و توركمانەكانی كەركوك رەتكراوەیە، لەبەرئەوەی هەمو ئەو ژمارانەی لەبەردەستمانە لە رابردو لە ئێستادا خەونەكەی تۆ ناسەلمێنن بەوەی كەركوك زۆرینەی كوردییە.''\nهەمو ئەو قسانەی دوای ئەوە دێن كە هەفتەی رابردو پارتی دیموكراتی كوردستان و یەكێتی نیشتمانی كوردستان رێككەوتن لەسەر ئەوەی تەیب جەبار، كاندید بكەن بۆ وەرگرتنی پۆستی پارێزگاری كەركوك، ئەوەش كاردانەوەی پێكهاتەكانی دیكەی كەركوكی بەدوای خۆیدا هێنا بەتایبەت عەرەبەكان كە رۆژێك دوای رێككەوتنەكەی پارتی و یەكێتی، خۆپیشاندانێكیان دژ بە دانانی پارێزگارێكی كورد لە شارەكە ئەنجامدا.\nباڵیۆزخانەی ئەمریكا لەبەغدا: ناكرێت چاوپۆشی لە هەڕەش...\nسامەڕا..لەتەقینەوەیەكدا حەوت چەكداری حەشدی شەعبی كوژ...\nسیاسەتمەدارێكی عێراق: شەرەفمەند نیم ببمە سەرۆكی مەیم...\n"عەبدولخالق" هەركی لە ریزەكانی یەكێتی دەركرا


بۆچی ئەمڕۆ ملیۆنان کەس لە گوگڵ بەدوای وشەی "گەمژە"ـدا گەڕاون؟\nئەمڕۆ کۆنگرێسی ئەمریکا بانگهێشتی بەڕێوەبەری جێبەجێکاری گەورە کۆمپانیای بواری ئینتەرنێت گوگڵی کرد، لە یەکێک لە پرسیارەکاندا ئەندامێکی کۆنگرێس لێی پرسی "بۆچی لە کاتی گەڕان بەدوای وشەی 'گەمژە' لە گوگڵ وێنەی دۆناڵد ترەمپ پیشان دەدات" لە دوای ئەوەش ملیۆنان کەس لە گوگڵ بەدوای ئەو وشەیەدا گەڕان.\nسەندەر پیاچی، بەڕێوەبەری جێبەجێکاری کۆمپانیای گوگڵ کە گەورەترین تۆڕی گەڕانە لە تۆڕی ئینتەرنێتدا، ئەمڕۆ بانگهێشتی کۆنگرێسی ئەمریکا کرا و لەبارەی چۆنیەتی کارەکانی ئەو کۆمپانیا ئەمەریکییە و بازرگانییەکانی لە وڵاتی چین پرسیاری لێ کرا.\nیەکێک لە پرسیارە چاوەڕواننەکراوەکان بۆ بەڕێوەبەرەکەی گوگڵ، ئەوە بوو کە بۆچی کاتێک بەدوای وشەی گەمژە (بە زمانی ئنگلیزیی idiot) دەگەڕێیت وێنەی دۆناڵد ترەمپی سەرۆکی ویلایەتە یەکگرتووەکانی ئەمریکا پیشان دەدات؟\nلە دوای ئەوەش ملیۆنان هاوڵاتی لە ئەمەریکا و جیهان لە گوگڵ بەدوای ئەو وشەیەدا گەڕان، بەڵێ ڕاستە، لە بەشی وێنەکاندا چەندین وێنەی ترەمپ لەکاتی گەڕان بەدوای وشەی "گەمژە"دا دەهێنێت.\nبەڕێوەبەرەکەی گوگڵ لە وەڵامی ئەو پرسیارەدا ڕوونی کردەوە کە ئەو کارە لەدەستی ئەواندا نییە و ئەوە پەیوەندی هەیە بەوەی بەشداربوویەكی زۆر لە تۆڕی ئینتەرنێتدا لەگەڵ وشەی "idiot" وێنەی ترەمپیان داناوە، هەر بۆیە وێنەی سەرۆکی ئەمریکا پیشاندەدات.\nپیاچی جەختی لەوەش کردەوە ئەوان هیچ هەڵوێست و لایەندارییەکی سیاسییان بۆ هیچ لایەنێک نییە.


وێبسایتی شتومەک | خەڵاتەی فیلیپس لەگەڵ وردکەرێکی بچوک - ٤٠٠ وات - ١.٥ لیتر - HR2102 - گەیاندنی هەرزان\nHomeکەلوپەلی کارەبایی ناوماڵ و چێشتخانەخەڵاتەی کارەباییخەڵاتەی فیلیپس لەگەڵ وردکەرێکی بچوک – ٤٠٠ وات – ١.٥ لیتر – HR2102\nماتۆڕێکی بەهێزی ٤٠٠ وات\nماتۆڕێکی بەهیزی ٤٠٠ واتی هەیە بۆ تێکەڵکردنێکی ئاسان.\nدەمی بڕینەکان شێوە ئەستێرەی چوار سووچی بۆ تێکەڵاوکردن و تێکدانێکی کاریگەر\nدیزاینە نوێیەکەی دەمی بڕینەکەی ماددەکان بەشێوەیەکی کاریگەرانە دەبڕێت و تێکەڵدەکات و تێکەڵەیەکی تەواو شل بۆ خۆت و خێزانەکەت درووست دەکات.\nوردکەرێکی بچوکی لەگەڵدایە بۆ وردکردنی خواردنە نەرمەکان\nوردکەرە بچوکەکە بەکاربهێنە بۆ وردکردنی هەر خواردنێکی نەرمی وەکوو گژوگیا، بیبەری تیژ، پیاز و گۆشت.\nخێرایی جیاواز بۆ ماددەی نەرم و ڕەق\nبەهۆی ڕێکخستنی جیاواز بۆ پلە و خێراییەکەی دەتوانیت بەخێرایی جیاواز ماددەکان وردبکەیت.\nدووگمەی ئەوپەڕی خێرایی بۆ باشتر تێکەڵکردن\nدەتوانیت حالەتی ئەوپەڕی خێرایی بەکاربهێنیت بۆئەوەی بەکاتێکی کەم بەئەندازەیەکی باش ماددەکان تێکەڵاوبکەیت. لەکاتی داگرتنی ئەم دووگمەیە ئامێرەکە بەوپەڕی خێرایی ئیشدەکات و کاتێک دەست لەسەر دووگمەکە لادەدەیت دەگەڕێتەوە حاڵەتی ئاسایی خۆی.\nنیشاندەری قفڵبوونی ئامێرەکە بۆ ئەوەی دەست بکەیت بە کارکردن پێی\nئەم نیشاندەرە سادە و ئاسانە، وا دەکات بە ئاسانی بزانیت کە ئامێرەکە ئامادەیە بۆ کارپێکردن بۆ ئەوەی بە سەلامەتی کاری پێ بکەیت.\nدیزاینی نوێی دەرچەکەی\nدیزاینی نوێی دەرچەکەی بۆ ڕێگریکردن لە دڵۆپەکردن کاتێک تێکەڵەکە دەکرێتە ناو پەرداخەوە.\nدەسکێکی ئاسوودە و ئاسان بۆ گرتن بە دەست\nدەسکە نوێیەکەی ئەم ئامێرە، شوێنێکی لەباری هەیە بۆ پەنجە، بۆ ئەوەی بە ئاسانی بیگریت و بیگوازیتەوە.\nشوێنی کۆکردنەوەی وایەری کارەبا\nلە ژێرییەوە شوێنێکی تایبەت هەیە بۆ کۆکردنەوەی وایەری کارەباکەی، ئەمەش وادەکات شوێنی زیاترت بۆ بگەڕێتەوە.\nپارچەکانی لە قاپشۆردا دەشۆردرێن\nهەموو ئەو پارچەکانەی لێدەکرێنەوە لە ئامێری قاپشۆردا بە بێ کێشە دەشۆردرێن.\n٢ ساڵ گەرەنتی\nئەم ئامێرە ٢ ساڵ گەرەنتیی کۆمپانیای فیلیپسی لەگەڵدایە.\nسوراحییەکەی کوالیتی بەرزە و خۆگرە بۆ شکان\nسوراحییەکی پلاستیکیی کوالیتی بەرز بۆ ڕێگریکردن لە ڕووشان و بۆن.\nکۆد: Philips-HR2102 بەشەکان: خەڵاتە, خەڵاتەی کارەبایی\nوردکەری بچوک لەگەڵیدایە\nڕێکخستنی خێرایی ٢ دانە لەگەڵ حاڵەتی ئەوپەڕی خێرایی\nشوێنی پێچانەوەی وایەری کارەبا هەیەتی\nقاچی دژە خزان هەیەتی\nڕەنگ سپی و بێجی\nئەو ماددەیەی سوراحییەکەی لێ درووستکراوە SAN\nئەو ماددەیەی لاشە سەرەکییەکەی لێ درووستکراوە PP\nئەو ماددەیەی دەمی بڕینەکانی لێ درووستکراوە پۆڵای دژەژەنگ\nتوانای کارەبایی ٤٠٠ وات\nڤۆڵتیەی کارپێکردن ٢٢٠-٢٤٠ ڤۆڵت\nقەبارەی سوراحی ١.٥ لیتر\nقەبارەی بەکاری سوراحییەکە ١.٢٥ لیتر\nقەبارەی وردکەرە بچوکەکە ١٢٠ میلی لیتر\nدرێژی وایەری کارەباکەی ٠.٨٥ مەتر\nببە بە یەکەم کەس کە ڕای خۆی دەنووسێت دەربارەی “خەڵاتەی فیلیپس لەگەڵ وردکەرێکی بچوک – ٤٠٠ وات – ١.٥ لیتر – HR2102” هەڵوەشاندنەوەی وەڵام\nئوتوی تیتانیۆمیی قژ (پرۆفێشناڵ) فیلیپس - حاڵەتپێدانی ئایۆنی - دژی دوولەتبوونی سەرتاڵەکان -گەرمبوون بە ١٠ چرکە HPS930\nمەنجەڵی کارەبایی لێنانی برنج فیلیپس - ئۆتۆماتیک - HD3017


رۆژنامەیەکی بەریتانی بڵاویکردەوە، سەرباری مشتومڕەکان لەبارەی ڤاکسینی دژە کۆرۆنا ئەسترازینکا، بەڵام تا ئەم ساتە سودەکانی زۆر زیاترە لە زیانەکانی، ئاماژە بەوەشکراوە، دروستبوونی جەڵتە لەکاتی بەکارهێنانی ئەو پێکوتەیەدا دەگمەنە و بەشێکی هەرە زۆری دەتوانرێت بە ئاسانی چارەسەربکرێت.\nبەگوێرەی ڕاپۆرتێکی ڕۆژنامەی "بزنس ئینسایدەر"ی بەریتانی ( 9ی نیسانی 2021)، "جەڵتە کاتێک دروست دەبێت کە خوێنەکە دەبێت بە (کڵۆ) کە ئەوەش وادەکات ڕێگری لەڕێڕەوی خوێن بکات لەناو ئەو دەمارانەی کە خوێن دە گوازنەوە بۆ بەشەکانی دیکەی جەستە".\nئەوەشخراوەتەڕوو، "جەڵتە ئەگەری هەیە لە سییەکان، قاچ، دەستەکان، سەک و مێشک ڕووبدات، دەبێتە هۆی لە کارکەوتنی مێشک یان هەناسە سواری وسەرئێشەیەکی توند".\nبەگوێرەی ڕاپۆرتەکە، " دەبێت ئەو کەسانەی کە ڤاکسینی ئەسترازینکا وەردەگرن و دواتر هەست بە هەناسە سواری، ئازار لە سنگ، ئاوسانی قاچ ، سەرئێشەی توند، لێلی بینین و ئازاری بەردەوام دەکەن لە سنگیان بە زووترین کات داوای هاوکاریی پزیشکی بکەن".\nئەوەش ڕوونکراوەتەوە، " ئاوساوی و ئازار لە شوێنی کوتانەکە، شتێکی ئاساییە، بەڵام ئەگەر نیشانەکان زیاتر بوون و بەردەوام بوون بۆماوەی 20 ڕۆژ ئەوە دەبێت کەسی کوتراو بەزووترین کات چارەسەری پزیشکی وەربگرێت".\nئاماژە بەوەشکراوە، "بەشێکی زۆر لە جەڵتەکان دەتوانرێت لە ڕێگەی پێدانی چارەسەرەوە چارەسەر بکرێت ئەگەر زوو پێی بزانرێت".\nلە ئێستادا بەشێکی زۆر لە وڵاتانی جیهان بەکارهێنانی ڤاکسنی ئەسترازینکایان ڕاگرتووە ئەوەش دوای تۆمارکردنی ژمارەیەک حاڵەتی مردن و توشبوون بە جەڵتە دوای وەرگرتنی ئەو پێکوتەیە.\nوەرگرتنی ڤاكسین لە وڵاتە یەكگرتووەكانی ئەمەریكا ژمارەیەكی پێوانەیی تۆماركرد\n2021.04.09 - 11:57\nلەبارەى دابینکردنى ڤاکسینى تایبەت بۆ هێزەکانى پێشمەرگە ڕونکردنەوە دەدرێت\n2021.04.18 - 19:23


2021 | حکومەتی هەرێمی کوردستان | وەزارەتی تەندروستی | حکومەتی هەرێمی كوردستان\nوەزیری تەندروستی پێشوازیکرد لە قونسڵی گشتی وڵاتی ئیمارات\nئەمرۆ یەکشەممە 2021/2/21 د.سامان بەرزنجی وەزیری تەندروستی پێشوازیکرد لە د.احمد الظاهري قونسڵی گشتی وڵاتی ئیماڕاتی عەرەبی لە هەرێمی کوردستان.\nسەبارەت بە زنجیرەی نوێی ڤایرۆسی کۆڕۆنا، هەموو پێداویستیەکانی دەستنیشانکردن لە ئامێری تایبەتمەند و تێستی تایبەت بەم ڤایرۆسە دابینکراوە.\nبەڕێز وەزیری تەندروستی، تەندروستی پارێزگا و ئیدارەکانی ڕاسپاردووە بۆ ئامادەکاری تەواو بۆ پشکنین لە بازگەکان و تێست کردنی زنجیرەی نوێی ڤایرۆسی کۆڕۆنا.\nوەزیری تەندروستی بریاری یەکەیەکی پزیشکی فریاگوزرای لەهەولێر بکرێتەوە\nئەمرۆ چوارشەممە 2021/2/17 وەزیری تەندروستی بەیاوەری بەڕێوەبەری گشتی تەندروستی هەولێر ڕەوشی تەندروستی خانەنیشانیان بەسەردەکەنەوە.\nوەزیری تەندروستی بریندارانی کردەوە تیرۆرستیەکەی بەسەرکردەوە\nد. سامان بەرزنجی وەزیری تەندروستی بەیاوەری د.دلۆڤان محمد بەڕێوەبەری گشتی تەندروستی هەولێر بریندارانی ڕوداووی دوێنێی موشەکەکانی شاری هەولێر لە هەردوو نەخۆشخانەی فریاکەوتنی ئیمێرجێنسی و فریاکەوتنی ڕۆژهەڵاتی هەولێری بەسەرکردەوە.\nوەزیری تەندروستی پێشوازیکرد لە بەرپرسی تازەی رێکخراوی تەندروستی جیهانی لەعێراق\nئەمرۆ سێشەممە 2021/2/16 د. سامان بەرزنجی وەزیری تەندروستی بەیاوەری بەڕێزان بریکار و ڕاوێژکار و بەڕێوەبەرانی گشتی بەگەرمی پێشوازیانکرد لە د. احمد زۆوتین بەرپرسی تازەی ڕێکخراوی تەندروستی جیهانی WHO لە عیراق.\nوەزیری تەندروستی پێشوازیکرد لە بەرپرسی رێکخراوی UNDP\nئەمرۆ سێشەممە 2021/2/16 د. سامان بەرزنجی وەزیری تەندروستی پێشوازیکرد لە زینە علی بەرپرسی ڕێکخراوی UNDP سەر بە ئاژانسی نەتەوەیەکگرتووەکان لە عیراق، لە کۆبوونەویەکدا پێداچوونەوەیەکی خێرا لەسەر کاروچالاکیەکانی ساڵی ڕابردوو و گفتوگۆ بۆ بەرنامە و پڕۆگرامی نوێی نەتەوە یەکگرتووەکان بۆ داهاتوو کرا.\nوەزیری تەندروستی سەردانی سەندیکای پزیشکانی کرد\nد. سامان بەرزنجی وەزیری تەندروستی بەیاوەری د.ڕەهێڵ فریدون بریکاری وەزارەت سەردانی سەندیکای پزیشکانی کوردستانی کرد.\nڕۆژی جیهانی شێرپەنجە ...\nبە ئامادەبوونی د. سامان بەرزنجی وەزیری تەندروستی و ڕاوێژكاران و بەڕێوبەرانی گشتی تەندروستی، مەڕاسیمی ڕاگەیاندنی هەڵمەتی هۆشیاری و بەرەگاربوونەوەی نەخۆشی شێرپەنجە ڕاگەیاندرا.\nکۆنفراسی خزمەتگوزاری یەکخستنی نرخەکانی کەرتی تایبەت بەرێوەچوو\nئەمرۆ21ی کانونی دووەم(یەنایەر)ی 2021 لەژێر ڕۆشنایی هێڵە گشتیەکانی بەرنامەی کاری کابینەی نۆیەمی حکومەتی هەرێمی کوردستان و بەرنامەی کاری وەزارەتی تەندروستی .\nئەمرۆ 21ی کانونی دووم(یەنایەر)ی 2021 لەسەر ڕاسپاردەی بەڕێز (مەسرور بارزانی) سەرۆکی حکومەتی هەرێمی کوردستان، نەخۆشخانەکانی هەرێمی کوردستان ڕاسپێردراون و ئامادەن پێشوازی لە بریندارانی تەقینەوەکانی ئەمڕۆی بەغداد بکەن و چارەسەری پێویستیان بکەن.


:: PM:03:09:27/01/2021 \nقوباد تاڵه‌بانی جێگری سه‌رۆك وه‌زیرانی هه‌رێمی كوردستان و سه‌رۆكی شاندی دانوستانكاری حكوومه‌تی هه‌رێمی كوردستان، له‌گه‌ڵ جێگرانی سه‌رۆكی ئه‌نجوومه‌نی نوێنه‌ران حه‌سه‌ن ئه‌لكه‌عبی جێگری یه‌كه‌م و د. به‌شیر حه‌داد جێگری دووه‌م كۆبووه‌وه.\nسه‌میر هه‌ورامی گوته‌بێژی جێگری سه‌رۆك وه‌زیرانی كوردستان، له روونكردنه‌وه‌یه‌كدا ئاماژه‌ی به‌وه كردووه، له كۆبوونه‌وه‌كه‌دا كه سه‌رۆكانی هه‌ردوو فراكسیۆنی پارتی و یه‌كێتی، د. ڤیان سه‌بری و ئاڵا تاڵه‌بانی ئاماده‌ی بوون، گفتوگۆ كرا له‌باره‌ی پێوه‌ندییه‌كانی نێوان هه‌ولێر و به‌غدا و پڕۆژه‌یاسای بودجه‌ی عێراق بۆ ساڵی ٢٠٢١.\nحه‌سه‌ن ئه‌لكه‌عبی ستایشی سه‌ردانه‌كانی قوباد تاڵه‌بانی و شاندی دانوستانكاری كرد\nوه‌ك سه‌میر هه‌ورامی گوتوویه‌تی، حه‌سه‌ن ئه‌لكه‌عبی ستایشی سه‌ردانه‌كانی قوباد تاڵه‌بانی و شاندی دانوستانكاری كرد بۆ به‌غدا له‌پێناو نزیككردنه‌وه‌ی دید و تێڕوانینه‌كان.\nهه‌روه‌ها گوتی، شاندی حكوومه‌تی هه‌رێم بۆ به‌رچاوڕوونی زیاتری سه‌رۆكایه‌تی په‌رله‌مانی عێراق، سه‌رجه‌م داتا و ئاماره پێویسته‌كانی له‌باره‌ی به‌شه بودجه و داهات و خه‌رجییه‌كانی هه‌رێم به شێوه‌یه‌كی شه‌فاف خسته‌ڕوو.\nماوه‌ی سێ ڕۆژه شاندی هه‌رێمی كوردستان له به‌غدایه به‌مه‌به‌ستی گفتوگۆ بۆ ڕێككه‌وتن، له‌و ماوه‌یه‌شدا چه‌ندان كۆبوونه‌وه ئه‌نجام دراون.


ئەگەر دەتانهەوێ کەسێک باشتر بناسن سەرنج بدەن حەزی لە چ جۆرە چەرەساتێکە. بەپێی توێژینەوەکان، هەندێک لە چەرەسات و تامەکان دەتوانێ هەندێک لایەنی کەسایەتی ئاشکرا بکات. ئەم بوارە زانستییە ناوی چێژناسیی خۆراکە. لەدرێژەدا دەمانهەوێ بزانین چەرەساتەکان چ نهێنییەکی کەسایەتی ئێمە دەخەنە روو.\nجبز: بەرزەفڕ، سەرکەوتن‌خواز، بەپەلە، رکابەرخواز\nئەگەر کەسێک دەناسن کە عاشقی جبزە، لەوانەیە ئاگادار بن کە دەروونێکی رکابەرخوازی هەیە. بەپێی لێکۆڵینەوەکان، زۆرینەی مودیرعامە سەرکەوتووەکانی جیهان حەزیان لە شتی تورت و سوێرە. بەپێی توێژینەوەکان جبزخۆرەکان بەرزەفڕ و سەرکەوتوون.\nجبزی ترتیلا: ئیدەئالیست، مرۆڤدۆست، پلان‌داڕێژ\nبەپێی توێژینەوەکان ئەوانەی حەزیان لە جبزی ترتیلایە کەسایەتیان لە جۆری Aـیە. ئەوان حەزیان لەوەیە بۆ هەموو شتێک پلان و بەرنامەیان هەبێت و هەموو شتیک لەژێر کۆنتڕۆڵی خۆیاندا بێت. ئەوان کەسانێکی ئیدەئالیستن و زۆر وردبین و رێکوپێکن.\nپاستیلی ترش: دۆڕاو لە بەرامبەر هەستەکانیدا، سەقامگیر، هاوسەنگ\nپاستیلە ترشەکان تەنیا ترش نین و بەهۆی شەکرێکی زۆر کە لە پێکهاتەکەیاندا جێگیر بووە تامێکی شیرینیان هەیە. ئەگەر حەزتان لەم جۆرە پاستیلەیە کەسێکی خەمبارن. بە گوتەی هەندێک لە دەروونناسان، ئەگەر حەزتان لە خۆراکی ترش بێت بە ئەگەری زۆر ئاستی ستانداردەکانتان بەرزە. بەڵام ئەگەر حەزتان لە تامی ترش و شیرین (مزر) بێت ئەم تواناییەتان هەیە کە هاوسەنگیی ژیان بپارێزن.\nهۆگرانی ئایسکرێم لە چەشنێک کەسایەتیدا جێگیر نابن. ئەو تامەی ئەوان لە ئایسکرێمەکاندا حەزیان لێیەتی دەرخەری جۆری کەسایەتیانە.\n*تامی شلیک: ئەم کەسانە لەخۆبردوو و دەروون‌خوازن\n*تامی ڤانیلی: یەم کەسانە هەستەکانی خۆتان دەردەبڕن، خۆ دەخەنە بەر مەترسی و هەڵسوکەوتی لەنەکاویان هەیە.\n*تامی چۆکڵێتی: ئەم کەسانە بابەتەکان زۆر گەورە دەکەنەوە. سەرنجڕاکێشن و بەخێرایی متمانە بە کەسەکان دەکەن.\n*تامی قاوە: ئەم کەسانە رەفتاری خۆڕسکیان بۆ ئەنجامدانی کارەکان هەیە و هەروەها بابەت و پرسەکان گەورە دەکەنەوە.


کوردیپێدیا - چیرۆکی ژیانی هێژا تورک\n👩 چیرۆکی ژیانی هێژا تورک | پۆل: دۆزی ژن | زمانی بابەت: 🏳 کوردیی ناوەڕاست\nچیرۆکی ژیانی هێژا تورک\nبەم نزیکانە یەکەمین ئەلبوومت بڵاودەکەیتەوە، چەند گۆرانییە و چ پەیامێکی تێدایە؟\nهێژا تورک: یەکەمین ئەلبوومی گۆرانیم بەناوی “Stranên Neşuştî” دەبێت کە بڕیارە لە 20-02-2020 لەسەر هەموو پلاتفۆرمەکانی دیجیتەڵی و مارکێتی میوزیکی بڵاوبکرێتەوە. ئەم ئەلبوومە تێکەڵەیەکە لە میوزیکی مۆدێرن و میوزیکی کوردی و فۆلکپۆپ و فۆلکڕۆک. تێکستی گۆرانییەکان لەلای-ەن ژنانەوە نووسراون. ئەلبوومەکەش لە سێ گۆرانی پێکدێت. یەکێک لە گۆرانییەکان باسی ژیانی ژنێک لە رۆژێکدا دەکات کە 24 سەعات کار دەکات و هیچ مافێکی نییە. گۆرانییەکی دیکە باس لە تەنیایی ژن دەکات کە تێکست و ئاوازەکەی خۆم دامناوە. گۆرانیی سێیەمیش باس لە تەنیایی نەتەوەی کورد دەکات، تێکستی ئەم گۆرانییە رەوشەن رۆژبیر نووسیویەتی.\nبۆچی درەنگ دەستت بە گۆرانیگوتن کرد؟\nهێژا تورک: لەبەر ئەوەی من له و باوەڕەدا بووم بنەماڵەکەم ناخوازن ببمە گۆرانیبێژ، بۆیە دوای ئەوەی زانکۆم تەواو کرد، دەستم لە میوزیک و گۆرانیگوتن هەڵگرت و زیاتر دوای خوێندنەکەم کەوتم، زۆرم حەز دەکرد بچمە ئەمریکا و لەوێ ئەدەبیات بخوێنم، بۆیە بۆ خوێندنی ماستەرەکەم کە لەسەر ئەدەبیاتی کوردی و بەراورد بە ئەدەبیاتی ئەمریکای لاتین و ئێرلەندا بوو، لە زانکۆی کۆلۆمبیا لە ئەمریکا وەرگیرام، خەریک بووم خۆم ئامادە دەکرد، بەڵام لەبەر هۆکاری سیاسی دەستبەسەرکرام و کەوتمە زیندان، ئیدی نەمتوانی درێژە بەخوێندنی ماستەرەکەم بدەم.\nلەسەر چی بەندکرایت؟\nهێژا تورک: بەهۆکاری ئەوەی کچێک لە ماڵەکەی من دەژیا، پۆلیسی تورکیا ئیدیعای ئەوەی دەکرد کە ئه و کچە ئەندامی پەکەکەپەکەکەیە، منیش هاوکاریی ئه و کچە و پەکەکە دەکەم. ئه و کچە تۆمەتبار کرابوو بە تەقینەوەیەک لە ئیستەنبوڵ. جا لەبەر ئەوەی من نەوەی ئەحمەد تورکم، ئه و گومانەیان زیاتر بوو، دەیانویست بە سیناریۆیەک سیاسەتوانانی کورد لەبەر چاوی خەڵک سووک بکەن، بۆیە لە رۆژنامەکانی تورکیا منیان وەکو تۆمەتبار ناساند، داوایان دەکرد من بە 19 ساڵ بەندکردن سزا بدرێم، بەڵام لەبەر ئەوەی هیچ بەڵگەیەکیان نەبوو، دوای نۆ مانگ ئازادیان کردم.\nئه و نۆ مانگە لە زیندان بە چی سەرقاڵ بووی؟\nهێژا تورک: لە زیندان خۆم فێری گیتارژەنین کرد، هەروەها کۆمەڵێک ئاواز و تێکستی گۆرانیم نووسینەوە، بۆیە دوای ئەوەی لە زیندان ئازادکرام، رووم لە سینەما و کاری ئەکتەری کرد، یەکەمین کاری سینەماییم فیلمێک بوو بەناوی مۆمێ، رەنگە ئەمساڵ لە سینەماکان نمایش بکرێ. هەروەها بڕیارمدا دەست بە گۆرانیگوتن بکەم، هەوڵمدا بە شێوەیەکی پرۆفیشنال گۆرانییەکان تۆمار بکەم، میوزیکژەن جانسون کوچوک تورک زۆر هاوکار و پاڵپشتم بوو، توانی هەشت گۆرانیم بۆ دروست بکات، بەڵام کاتێک سەرقاڵی تۆمارکردنی گۆرانی بووین، دادگایی من دەستیپێکرد، سزای پێنج ساڵ بەندکردنم بۆ دەرکرا، بۆیە دەستبەرداری تۆمارکردنی گۆرانییەکان بووم و بەناچاری رووم لە ئەڵمانیا کرد، ئەوە ساڵ و نیوێکە لە ئەڵمانیا دەژیم، ناخۆشترین شت لە ئەڵمانیا ئەوەیە کە میوزیکژەنی هاوڕێ و هاوکاری منی لێ نییە، چونکە لێرە زۆر پێویستم بە هاوڕێ و هونەرمەند و سینەماکار هەیە، بۆیە لەڕێگەی رووداو داوا لە میوزیکژەن و سینەماکارانی کوردی دانیشتووی ئەڵمانیا دەکەم هاوکاریم بکەن و بەیەکەوە کاری جوان بکەین.\nکەواتە تۆ تەنیا لەبەرئەوەی نەوەی ئەحمەد تورکی تووشی کێشە بووی؟\nهێژا تورک: بەڵێ من نەوەی ئەحمەد تورکم، بەڵام ناخوازم لەسەر بنەماڵەی خۆم پێناسە بکرێم، ئەحمەد تورک کەسایەتییەکی هەیە و منیش کەسایەتی خۆم هەیە، هەر شتێک کە من دەیکەم و دەیڵێم، هزر و بۆچوونی تەنیا خۆمە، من هەرگیز نامەوێت ببمە هۆی کێشە و گیروگرفت بۆ بنەماڵەکەم.\nچۆن گەیشتییە ئەڵمانیا؟\nهێژا تورک: بە قاچاخ، نامەوێ زانیاری زیاتر لەسەر گەیشتنم بە ئەڵمانیا ئاشکرا بکەم، بەڵام هێندە دەڵێم بە رێگەی قاچاخ گەیشتمە ئەڵمانیا.\nلە ئەڵمانیا بەچییەوە سەرقاڵی؟\nهێژا تورک: ئێستا لە قوتابخانەیەکی میدیایی دەخوێنم، له و مانگە کورتەفیلمێک بۆ تەلەڤزیۆنێکی ئەڵمانی بەناوی Phoenix لەسەر ژیانی خۆم دروست دەکەم کە چۆن لە تورکیاوە گەیشتمە ئەڵمانیا. دەمەوێت ئه و ئەزموونەی خۆم بکەمە فیلم، بیرۆکەی ئەم فیلمە هی خۆم بوو پێشکەشی ئه و کەناڵەم کرد، ئەوانیش بە سوپاسەوە قبوڵیان کرد، من لە قوتابخانەی Hamburg Media School دەخوێنم، بۆیە بە هاوکاریی ئەوان فیلمەکە بەرهەمدێنم، ئەمە جاری یەکەمە وەکو دەرهێنەر کاردەکەم، بۆیە کەمێک ترسم هەیە. ئێستا من لە شانۆگەرییەکیش وەکو ئەکتەر لەگەڵ ئەکتەری بەتوانا ئالان جوان رۆڵ دەبینین کە لە دەرهێنانی حوسێن ئومایزسیە. لەم شانۆگەرییەدا رۆمانێکی نووسەری کورد بەختیار عەلیمان کردووە بە دەقی شانۆیی کە لە رۆژی 26ی نیسان نمایش دەکرێت. لەگەڵ ئەوەشدا لە هامبۆرگ بەنیازین لەگەڵ چەند سینەماکارێک رێکخراوێک دابمەزرێنین، دوو پرۆژەی کورتەفیلمیش هەن کە من وەکو ئەکتەر رۆڵیان تێدا دەبینم.\n➕ ئەم بابەتە لەلایەن: (جوان عومەر ئەحمەد)ەوە لە: Jun 3 2020 11:37PM تۆمارکراوە\n👌 ئەم بابەتە لەلایەن: (هاوڕێ باخەوان)ەوە لە: Jun 4 2020 12:30AM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (جوان عومەر ئەحمەد)ەوە لە: Jun 4 2020 4:42PM باشترکراوە


نەتەوە یەکگرتووەکان لەهەوڵی دابینکردنی زیاتر لە 50 ملیۆن دۆلار بۆ ئیندۆنزیایە\nی مانگی ده ٠٦, ٢٠١٨\nTsunami in Palu\nنزیکەی 70.000 ھەزار کەس ئاوارەبوون و نزیکەی 65 هەزار خانوو بەھۆی سۆنامی و بومەلەرزەوە زیانیان بەرکەوتووە.\nنەتەوە یەکگرتووەکان دەڵێت کە لەهەوڵی ئەوەدان 50.5 ملیۆن دۆلار لە کۆمەڵگەی نێودەوڵەتییەوە دەستەبەر بکەن بۆ یارمەتیدان و کۆمەککردنی ئەو 191 هەزار کەسەی کە بەهۆی بومەلەرزەکەو سۆنامییەکەی سۆلاواسییەوە لە ئەندونزیا زەرەر و زیانیان بەرکەوتووە.\nقوربانیانی بومەلەرزە و سۆنامییە وێرانکەرەکەی دوورگەی سولاوێسی ڕۆژھەڵاتی ئیندۆنزیا تادێت زیاتر دەبن، دەسەڵاتدارانی ئەو وڵاتەش مەترسی ئەوەیان ھەیە ھێشتا دەیان کەس لەژێر پاشماوەی باڵەخانەی ھۆتێلێکی ڕووخاوی شاری گەشتیاریی پالو مابنەوە.\nئاژانسی کارەساتە سروشتییەکانی ئیندۆنزیا رایگەیاند، ژمارەی ئەو کەسانەی بەھۆی سۆنامی و بومەلەرزەکەی ھەفتەی ڕابردووەوە لەو وڵاتە گیانیان لەدەستدا بۆ 1.649 کەس بەرزبووەوە. هاوکات هەندێک لەو 2500 کەسەی کە راپۆرتکراون بریندار بوون زام و برینەکانیان سەختە.


ڕووخانی خۆیان بەچی پڕکەنەوە؟\nتەمموز 16, 2019\n• ئەم ناوونیشانە دڵڕەقە ھی من نیە، ئەم ناوونیشانە دڵڕەقە بووە بە ئاکاری زۆر کەس، لەوانەی ھەزمی سەرکەوتن ناکەن و کار لەسەر ئەوە دەکەن، کە ئەوەی بەرامبەری شکست بێنێ، چونکە وای بۆ دەچێت، شکستی بەرامبەرەکەی، واتە سەرکەوتنی خۆی!!.\n• ھەموو کەس، نسیبی ئەوەی نیە، کە لە ژیان سەرکەوتووبێت، بەخشش، واتە داھێنان و دوورنیە و ڕەنجی ساڵانێک بە سووتان و کارکردن بۆ سبەی، واتە دەوڵەمەندکردنی ژیان بە داھێنان و کاری نەمر، کە ئەوە قەت و قەت بەر ئەو کەسانە ناکەوێ، کە لە ژیان تەنیا قسەی ڕووتیان ھەیە، نەک کار و بەخشش و داھێنان!.\n• مرۆڤی گەورە ھەمیشە کار دەکات، مرۆڤی بوودەڵەش ھەمیشە بە دوای خەڵکدا دەگەڕێت، کە لە کوێدا ھەڵە دەکات و ئەو ھەڵە بقۆزێتەوە...بێ ئەوەی بزانێ، تەنیا مرۆڤە پڕ خەون و پڕۆژەکان ھەڵەدەکەن، نەک ئەوانەی دەیانەوێ (ژیان) ناشیرین بکەن بە قسەی سوواو و زبر!!.\n• مرۆڤی مەزن ئاوڕ لە دواوە ناداتەوە، دەیەوێ بە بەخشش ژیان جوانتر بکات، کەچی (بوودەڵەکان)، کە زۆربەیان ویژدان مردوون، لە ناخی خۆیاندا، ڕووخاون. نازانن ڕووخانی خۆیان بەچی پڕکەنەوە، بێجگە لە گەڕان بە دوای عەیبی خەڵک!.\n• ھەندێکیان، کە غەرقی نەرگزیەتی خۆمانین، لە سەرکەوتنی بەرامبەر تۆقیووین. تەنانەت، وا دەزانین، ئێمە کاتێک گرەو دەبەینەوە، کە ئەوەی (بەرامبەر) شکستی ھێنا، نازانین زۆرجار، ھەموومان پێکەوە دەدۆڕێین..ئەوەش لۆژیکی ژیانە نەک پێچەوانەکەی!.\n• دەبێ ئەو لۆژیکە بکەین بە پڕەنسیب، کە ژیان، ھەلێکی پیرۆزە، بۆ ئەوەی شوێن پەنجەیەک جێ بھێڵین، کە پڕبێ لە خۆشەویستی و سڕینەوەی ڕق و کینە، نەک کارکردن بۆ سڕینەوەی (بەرامبەر)، کە نەگبەتی و نەھامەتیە...!.\n• دەکرێ بە خۆماندا بچینەوە.. لەمەشدا بوێربین، بوێربین لە داڕشتنەوەی ژیان خۆی!!.


مستەفا كازمی بۆ هەولێكی نوێ دەیەوێ پشت بە پێشمەرگە ببەستێت – Standard Kurd\nلەلایەن ستاندار Posted on ئایار 16, 2020 2934 جار بینراوە 0 سەرنج\nمستەفا كازمی سەرۆك وەزیرانی نوێی عێراق پلانێكی نوێی بەدەستەوەیەك بۆ روبەروبونەوەی داعش ئەویش بەپشت بەستن بەپێشمەرگە.\nبەگوێرەی راپۆرتێكی عەرەبی جەدید، مستەفا كازمی بۆ چارەسەركردنی ئەو بۆشاییە ئەمنیانەی كە لەناوچە كێشەلەسەرەكان دروستبوە دەیەوێت پشت بەهێزەكانی پێشمەرگە ببەستێت و مەترسیەكانی گروپە چەكدارەكان لەو ناوچانە بڕەوێننەوە.\nبەبۆچونی مستەفا كازمی ناكۆكی نێوان هەرێم و بەغدا لەروی سەربازی وای كردوە گروپەكانی داعش دۆخەكە بۆ خۆبەهێزكردن بقۆزنەوە.\nپێشتر وەزارەتی پێشمەرگە بۆچارەسەركردنی ئەو بۆشاییە ئەمنیە پێشنیاری بۆ بەغدا كردبو كە هێزێكی هاوبەشی سوپا و پێشمەرگە لەو ناوچانە دروستبكرێت بەڵام لەلایەن بەغدا رەتكرایەوە.\nلەگەل دەستێكی كابینەی نوێی عێراق، گفتوگۆكانی نێوان وەزارەتی بەرگری و پێشمەرگە بۆ چارەسەركردنی ئەو بۆشاییە ئەمنیانەی ناوچە كێشەلەسەرەكان دەستی پێكردۆتەوە.\nبڵاوکراوەی پێشووستاندەر رێكەوتنامەیەكی نهێنی بارزانی و بنەماڵەی تاڵەبانی بۆ چارەسەری ناكۆكیەكانیان ئاشكرادەكات\nبڵاوکراوەی نوێترئەنجومەنی فشاری دهۆك لەسەر رێگری لە خۆپیشاندان ودەستگیركردنی رێكخەرانی هەلوێست رادەگەنێت\nPosted on حوزه‌یران 30, 2020 0 1080


ئاوات - قەڵەم\nجارێکی تر بە تەنیا دێم لە گەڵ کاکەم ناێم، ئەو نا‌هێڵێ بە دڵی خۆم سەیری ئەو شتە جوانانە بکەم. چاوە غەزاڵیەکانی پڕبوون لە ئەسرین و گلارگلار خویان ئەخشاند بە سەر رومەتە لە بەر خۆرسوتاوەکەیدا و ئەیکزاندەوە و بە دەستە چکۆلە و قڵیشاوەکانی وشکی ئەکردنەوە و زۆرتر ئەیکزاندەوە.\nئێوارەێکی ساردی پاییز بوو گەڵا رەنگاڵەکانی دارەکان دیمەنێکی زۆر جوانی بە شار بەخشیبوو. هاتووچۆی ماشینە جۆراوجۆرەکان، دەنگە دەنگ و ڕاکەڕاکەی منداڵان لە لاێکەوە، هاوارهاواری دەستفرۆشەکان لە لاێکی ترەوە بەردەوامی ژیانی پیشان ئەدا.\nدوکانەکان جوانترین کەلوپەلی ناو ماڵ، جل و بەرگ و ئەسباب بازی مناڵانیان بە شێوەێکی زۆر جوان و سەرنج راکێش رازاندبووەوە. بە جورێک هەر کەس بەوێدا تێدەپەڕی تاوێک دەوەستا و سەیری ئەکرد. هەندێکیان ئەچوونە ژوورەوە و شتێکیان ئەکڕی. ئەویش ماوەێکی زور لە بەر دوکانێکی ئەسباب بازی فرۆشیدا وێستا، تفەنگێکی زۆر جوان سەرنجی راکێشابوو. لە بەر خویەوە ئەیووت ئا ئەمەیە، خویەتی، ئەبێ بیکڕم. تاوێکی باشیش سەیری دوکانە جل فرۆشیکانیشی کرد. پێی خۆش بوو بچێتە ژوورەوەو بڕێک لەو جلانە تاقی بکاتەوە، بەڵام شەرمی ئەکرد. با بڕوین، درەنگە تا بگەینە ماڵەوە زۆری پێ ئەچێت. دەنگی برا گەورەکەی بوو رایچڵەکاند. پێی خۆش نەبوو چاویان لێ هەڵبڕێت. حەزی ئەکرد هەتا تاریکی زاڵ ئەبێت و هەموو دوکانەکان چراکانیان ئەکوژێننەوە لەوێ بوەستێت و سەیریان بکات.\nچاوێکی بە سەرتاپای خۆیدا خشاند، جاکەتێکی زۆر جوان و گەرمی لە بەردا بوو لە گەڵ شەرواڵێکی لی و جووتێ کەوشی سپۆرتی سپی. بیری قسەکانی دایە گەورەی ئەکەوتەوە، پێی ئەوت چاو غەزاڵ گیان ئەوەندە جوانی هەمو کچان شێتت ئەبن. هەر ڕێک ئەوجلانە بوو وا خۆی حەزی لێ بوو. زوو زوو دەستێکی بە جاکەتەکەیدا دەکێشا و سافی ئەکرد و تەماشاێکی دەرەقولی شەرواڵەکەی و کەوشەکانی ئەکرد بزانێ داخۆ پیس نەبوون. دەی خێراکە بابڕۆین، دیسان دەنگی براکەی ڕایچڵەکاندەوە. وادیار بوو هیچ چاری نەبوو، مەجبوور بوو ئەو دوکانە جوان و زریق و بریقانە بەجێ بهێڵێت. بە نابەدڵی بەرەو ماڵ وەڕێ کەوت، لە بەرخۆیەوە ئەیوت ئێستە دایکم خواردنی خوشی دروست کردووە و چاوەڕێیمانە. هەر کە بگەمە بەر درگا، ئەڵێ ئەوە لە کوێی ڕۆڵە گیان بۆ درەنگ هاتیتەوە. ئەبێ شەو زوو بخەوی بەیانی مەدرەسەت هەیە. جا کە گەیشتمە ماڵەوە کەوشەکانم لە ژێر یەغدانەکە دائەنێم و جاکەتەکەم و شەرواڵەکەیشم لە سەری دائەنێم با چرچ و لۆچ نەبن. هێواش هێواش پێی هەڵئەگرد. بیری ئەکردەوە: بڵێی دایکم چی ساز کردبێت، ئەم شەو زۆرم برسیە.\nکە چوومەوە بۆ ماڵ بە باوکیشم ئەڵێم بۆ نەورۆز بمبات بۆ تاران و، لەوێیش ئەچین بۆ سینەما فیلمێکی خۆشی شەڕ تەماشا ئەکەم. هەر لەوێ ئەڵێم بە باوکم تفەنگێکی منالانەم بۆ بکڕێ، جا کە هاتمەوە بۆ هاوڕێکانمی ئەگێڕمەوە، ئێمەیش ئەو فیلمە کایە ئەکەین. ئەوان نازانن چۆنە خۆم ئەبم بە گەورەیان و هەرچیم پێ خوش بێت پیان ئەکەم. هەتا دوکانەکان لە چاو ون بوون هەر ئەڕۆیشت و خێرا خێرا لایێکی بەرەو دووا ئەکردەوە. هەر بە دووای براکەیدا ئەرۆیشت، ئەو ماشینانە کە بە لایاندا تێپەڕئەبوون زۆرتر ئەیخستە ناو بیرەوە. ئەی بۆچی باوکم بە ماشینەکەی نەهات بە شوێنماندا و بەستەنیێکیشمانی بۆ بکڕیایێ و لە ناو ماشینەکە بەرەو ماڵەوە بمانخواردایێ.هەتا ئەهات زۆرتر تاریکی دائەهات و شتە جوان و سەرنج راکێشەکان وردە وردە خۆیان لە ژێر چارشێوی رەشی شەودا ئەشاردەوە و لە بەر چاوی ون ئەبوون. ئەوە چی ئەکەی، خێراکە درەنگە هێشتا زۆرمان ماوە تا بگەینە ماڵەوە. دیسانەوە براکەی. بە خویداهاتەوە، ویستی خێرا بکات، پای هەڵخلیسکا و کەوت. "ئای"، بە دەنگی بەرز هاوراری کرد. براکەی هەڵگەڕاوە دی کەوتووە خێرا گەڕاوە بۆ لای و بەرزی کردەوە، ئەوە بۆ کەوتی خێراکە، قۆڵو باڵت یەخی کردووە نەخۆش ئەکەوی بەیانی زوو ئەبێ بچین بۆ کار. خۆت ئەزانی باوکم نەخۆشە و کارناکات تۆیش نەخۆش بکەوی چی بکەین. منیش بە تەنیا درەقەت نایەم. بە دەنگێکی دڵپڕەوە وتی ئاخەر کەوشەکانم دڕاوە هەر لە پام دادەکەوێت ناتوانم خێرا بڕۆم.


بیروڕا- ئالان م. نوری\nدۆناڵد ترەمپ ی سەرۆکی وڵاتە یەکگرتووەکانی ئەمریکا بە درێژایی مانگێکی رابوردوو، دوای پێشتر تۆمەتبارکردنی لە لەیەن ئەنجومەنی نوێنەرانەوە، خرایە بەردەم دادگای ئەنجومەنی پیرانی ئەمریکا. ئەگەرچی زۆرێک لە دەزگاکانی راگەیاندن لە میدیای کوردی و عەرەبی وایان راگەیاند کە حوکمی ئەنجومەنی پیران بریتی بوو لە رەتکردنەوەی تۆمەتەکان و بە بێتاوان ناساندنی ترەمپ.\nبەڵام لە راستیدا ئەمە رووی نەدا و بەم شێوەیە باسکردنی هەڵەی وەرگێڕان و تێنەگەیشتنی دەستەواژە یاساییەکانە. بڕیارەکەی کە لە ئەنجومەنی پیران درا، بە کۆی 51 دەنگ بەرامبەر بە 49، رەت کردنەوەی داواکە بوو لەسەر بنەمای نەبوونی بەڵگەی پێویست (Acquittal)، نەک راگەیاندنی بێتاوانیی تۆمەتبارەکە (Exoneration).\nجیاوازیی نێوان ئەم دوو دەستەواژەیە لە رووی یاساییەوە بەم شێوەیەیە: دەکرێت دەستگایەکی دادگایی کردن بگاتە ئەو رایەی کە تۆمەتبارەکە دەشێت تاوانەکەی کردبێت بەڵام لەبەر نەبوونی بەڵگەی یەکلاکەرەوە یان لەبەر ناتەواویی بەڵگەکان، بڕیار بدات کە داواکە رەت بکاتەوە، چونکە بۆ تۆمەتبارکردن دەبێت بەڵگەکان قەطعی بن، واتە جێی گومان و لێکدانەوەی جیاواز نەبن.\nکاتێکیش لەبەر کەمی بەڵگە دەزگای دادگایی بڕیاری رەتکردنەوەی داواکە دەدات، لایەنی تۆمەتبارکراو ناتوانێت بڵێت بێتاوانیی سەلمێندرا. بەم پێیە، ئەنجومەنی پیران بڕیاری بێتاوانیی ترەمپی نەدا، بەڵکوتەنها کەیسەکەی داخست. هۆکاری ئەمەش دەگەڕێتەوە بۆیەوەی بۆ یەکەمین جار لە مێژووی ئەم جۆرە دادگاییە لە ئەمریکادا، دادگای ئەنجومەنی پیران بە رێژەی دەنگی 51 بە 49، داوای بانگکردنی شایەت و ناچارکردنی کۆشکی سپی بە تەسلیم کردنی هەزارەها بەڵگەی رەت کردەوە.\nواتە بۆ یەکەم جار ئەم دادگایە گوێی لە هیچ شاهیدێک نەگرت و هیچ دۆکۆمێنتێکی داوا نەکرد، ئەوجا لەبەر کەمی و نەبوونی بەڵگەی یەکلاکەرەوە، کەیسەکەی داخست!\nلەوەش سەیر و سەمەرەتر ئەوەیە کە بۆ داککۆکی لێی، پارێزەرانی ترەمپ گەڕانەوە بۆ پرانسیپێکی داکۆکیکاری، کە پێشتر ریتچارد نیکسۆن سەرۆکی پێشووتری ئەمریکا ویستی بەکاری بهێنێت و دادگای باڵای ئەمریکا شکستی پێهێنا، کە دەڵێت: هەرچییەک سەرۆک بیکات نایاسایی نییە… یەکێک لە پارێزەرەکانی ترەمپ لەوە زیاتریش رۆیشت و وتی تەنانەت ئەگەر ئەوەی کە کردویەتی نایاساییش بێت و بۆ بەرژەوەندیی تایبەتی خۆی بە مەبەستی سەرلەنوێ هەڵبژاردنەوەی خۆی بووبێت، تەنانەت ئەو کاتەش تاوانێک نییە کە لەسەری لە سەرۆکایەتی لاببرێت، ئەگەر هاتوو لە مێشکی ترەمپ خۆیدا سەرلەنوێ هەڵبژاردنەوەی خۆی لە بەرژەوەندیی گشتیداببینێت! بە واتایەکی دیکە، ئەوەی بۆ نیکسۆن نەچووە سەر و ناچاریکرد پێش ئەوەی ئەنجومەنی پیرانی ئەوسا لە کار دەریبکەن، خۆی واز لەکار بێنێت، ئەم جارە لە بەردەم ئەم ئەنجومەنی پیرانەدا بۆ ترەمپ بە زیادەوە چووەسەر.\nئەم دیاردەیە، زادەی تەنها ئەمساڵ نییە. لەوەتەی ترەمپ بووە بە سەرۆک، پارتی کۆماری لە بواری زۆر سەرەکیدا پێگەی ئایدیۆلۆژی و ناسنامەی خۆی لەدەست داوە و بۆتە پارتی دۆزینەوەی حیلە شەرعی بۆ ترەمپ.\nواتە پارتێکی سیاسی سەرەکی لە سیستەمی دێمۆکراسسی ئەمریکادا سەرقاڵی چاوەڕوانیی (تویت)ەکانی سەرۆکە بۆ ئەوەی بزانێت ئەمڕۆ چۆن بیر بکاتەوە. نموونەی ئەمەش: هەڵوێست بەرامبەر کۆریای باکوور، روسیا، تەعریفەی گومرگی، ناتۆ و بەها خێزانییەکان و چەندین بواری دیکەیە کە ئەم پارتە سیاسییە بە تەاوی پێچەوانەی هەڵوێستەکانی رابوردووی خۆی بێشەرمانە وەستاوەتەوە.\nلەرووی شکۆی پۆستی سەرۆککۆماریشەوە، رۆژانە ترەمپ بە ئاشکرا و بە دزییەوە یاسا و نۆرمی نەریتە سیاسی و ئیدارییەکان پێشێل دەکات. بەپێی لێکۆڵینەوەیەکی واشینگتۆن پۆست، تا کۆتایی ساڵی رابوردوو بە رێژەی نزیکەی 15 درۆی سەلمێنراوی لە رۆژێکدا لە بەردەم کامێراکانی هەواڵ و لەسەر تویتەر کردووە.\nلەمەوە دەکرێت بڵێین پلاتفۆرمی پارتی کۆماری دەربارەی دێمۆکراسی لەمەولا، تا رۆژێک ترەمپ لە دەسەڵاتدا مابێت، هاوتای پلاتفۆرمی دەسەڵاتدارانی سیستەمە “دێمۆکراسی” ەکانی وڵاتانی دواکەوتووی وەک لای خۆمان بەرەو بانگەشەی جۆرێک لە “دێمۆکراسی” بچێت کە تەنها بە رووکەش لە جوملەی دێمۆکراسییەکان دادەنرێت و لە راستیدا سیستەمی (سەرپشککاری: Delegative)ە.\nلە ناوەڕۆکدا ئەم جۆرە سیستەمە تەنها ئەوەندە دێمۆکراتییە کە سەرکردەکان بە هەڵبژارن دێنە سەرکار، ئیدی دوای ئەوە خودی بردنەوەیان لە هەڵبژاردندا وەکو سەرپشک کردن لێکدەدەنەوە و هیچ دەزگایەکی دەسەڵات بە هاوتا و سەروەر نازانن. خواستی سنوور بۆ دانەنراوی سەرۆک سیاسەتی رۆژانەی هەموو دەزگاکانی دەوڵەت دیاری دەکات و گەر میللەت و دام و دەزگا سیاسی و ئیداری و کۆمەڵایەتییەکان ناڕازی بن، ئەوا تەنها لە هەڵبژاردنی داهاتوودا یەک چانسی را دەربڕینیان دەبێت.\nئەم پاشەکشێ گەورەیەی فیکر و هەڵوێستی سیاسیی پارتی کۆماری تەنها بە کاریزمای ترەمپ نەهاتوونەتە دی، بەڵکو بنەمای قووڵتری هەیە.\nلەسەر ئاستی دێمۆگرافی لە شەستەکانەوە تا ئەمڕۆ پارتی کۆماری پێگەی لە ناو ژنان و گەنجان و رەشپێست و تازە کۆچکەرانی بەهاووڵاتیکراو و کەمدەرامەتەکاندا تا بێت لاوازتر دەبێت و زیاتر وەک پارتی پیاوە سپیپێست و پیر و دەوڵەمەندەکان دەردەکەوێت.\nرێژەی ئەم بەشەی کۆمەڵگا بۆ سەرجەم دانیشتوان لە وڵاتە یەکگرتووەکاندا، تا بێت لە کەم بوونەوەدایە. ئەمە ئەوە دەگەیەنێت کە لەسەر ئاستێکی دوورخایەن ئەم پارتە سیاسییە بەرەو ئەوە دەڕوات کە لە هەڵبژاردنی راستەوخۆدا هەموو کات دەسەڵاتی لە مەترسیدا بێت.\nسەرەڕای ئەمە سیستەمی سیاسیی ئەمریکا کۆمەڵێک مێکانیزم و دیزاینی دەستووری هەیە کە تا ئەمڕۆ باڵادەستیی ئەم بەشەی کۆمەڵگای پاراستووە، لەوانە، دابەشبوونی دەسەڵاتی یاسادانانە بەسەر دوو ئەنجومەندا، کە نوێنەران و پیرانە و تەنها نوێنەران دەربڕی رێژەی دانیشتاونە.\nواتە ولایەتێک کە دانیشتوانی زۆرتر بێت رێژەی کورسییەکانیشی لە ئەنجومەنی نوێنەران زۆرترە لە ویلایەتێکی دیکە کە دانیشتوانی کەمتر بێت، بەڵام ئەنجومەنی پیران وا نییە.\nهەر ولایەتێک، بەدەر لەوەی ژمارەی دانیشتوانی چەندە، دوو نوێنەری هەیە لە ئەنجومەنی پیراندا. ئەمەش ئەوە دەگەیەنێت کە مەرج نییە زۆرینەی دەنگ لە ئەنجومەنی پیران دەربڕی رای زۆرینەی دانیشتوان بێت.\nبۆ نموونە: بە پیی راپرسییەکان 75% ی هاووڵاتیان، لە دادگایی ترەمپدا، دەیانویست شایەتەکان بانگ بکرێن و دۆکۆمێنتەکان داوابکرێن ، بەڵام 51% ی ئەنجومەنی پیران رێگرییان لەمە کرد و سەرۆکەکەیان لە مەترسیی لەکار دەرکردن پاراست.\nنمونەیەکی دیکەی بەکارهێنانی دیزاینی دەستووری بۆ پاراستی پێگەی دەسەڵات، بەدەر لە خواستی زۆرینەی خەڵک، شیوازی هەڵبژاردنی سەرۆکە لە ئەمریکادا، کە سەنگی هەر ولایەتێک لە رێی ژمارەی دانیشتوانەوە بە تەنها دیاری ناکرێت، بەڵکو هەر ولایەتێک دوو جۆر پشکی هەیە، یەکێکیان بە پێی ژمارەی دانیشتوان و ئەوی دیکەیان ژمارەیەکی نەگۆڕە بۆ هەموو ولایەتێک وەک یەکە.\nئەمەش وایکردووە لە سەردەمی جۆرج بوشی کوڕەوە 3 جار سەرۆکایەتی بچێتە دەستی کۆمارییەکانەوە، سەرەڕای ئەوەی زۆرینەی خەڵک دەنگی بە دێمۆکراتەکان دا. لە دواترین هەڵبژاردنی سەرۆکدا، 3 ملیۆن کەس زیاتر دەنگی بە هیلاری کلینتۆن دا وەک لە ترەمپ، کەچی ترەمپ بوو بە سەرۆک.\nهەر جارێکیش کۆمارییەکان دەسەڵاتیان گرتبێتە دەست، سنگی دەسەڵاتی دادوەرییان بۆ چەند نەوەیەکی داهاتوو، بەلای خۆیاندا گۆڕیوە، بە خراپ بەکارهێنانی ئەو پرانسیپەی کە دادوەرە باڵاکانی سیستەمی ئەمریکا تا لە ژیاندا بمێنن لە کارەکەیان بەردەوام دەبن. کە خۆیشیان لە دەسەڵات نەبوون پەیڕەوی ناوخۆی ئەنجومەنی پیرانیان بە جۆرێک بەکارهێناوە کە نەیانهێشتووە دێمۆکراتەکان شوێنە بەتاڵەکانی دەزگای دادوەری پڕ بکەنەوە.\nبەم شیوەیە پارتی کۆماری دەمێکە وەک پارتێکی دژە ناوەڕۆکی دێمۆکراسی لە ئەمریکادا کاردەکات و لە نۆرمی دێمۆکراسیدا پاشەڕۆژی خۆی نابینێتەوە. ترەمپیش بە هەموو ئابڕووچوونێکیەوە، ئامرازەکانی دەسەڵاتی سەرۆکایەتیی لە کاتێکدا تەسلیم کردن کە خۆیان تەوا هیوابڕاو ببوون لە وەرگرتنی ئەو پۆستە.\nمەترسەییەکەش لەوەدایە کە پارتی کۆماری لەم هەڵبژاردنەی ئەمساڵیشدا، بە هەموو ئابڕووچوونییەکیەوە، ناچارە چارەنووسی خۆی بە دۆناڵد ترەمپەوە ببەستێت، بەو هیوایەی بەشی ئەوەندە خەڵکی پێ بخەڵەتێنن کە سەرۆکایەتییان بۆ مسۆگەر بکاتەوە، بەڵام باجی ئەوە، بریتییە لەوەی تا دێت ئەم پارتە سیاسییە واز لە هەموو پرانسیپە سەرەتاییەکانی دێمۆکراسی و دەوڵەتی یاسا بێنێت و پەیتا پەیتا بەرەو سەنگەری دژە دێمۆکراسی بڕوات. ئاکامەکانی هەنگاوێکی لەو جۆرە لە وڵاتێکی زەبەلاح و پڕچەکی کۆمەڵکوژی وەکو ئەمریکا مەترسییەکی گەورە دەبێت نەک تەنها لە ناوخۆدا، بەڵکو لەسەر ئاستی هەموو جیهان.\nکاتێک چەرخی دێمۆگرافیا لە دژی بەرژەوەندیی پارتێکی سیاسی بگەڕێت، چارەسەر سەرلەنوێ گەڕانە بە دوای شوناسنامەی گونجاوتردا، نەک مەرگی خۆ و زەرەری ساحێب.


بەڕێوەبەری تەندروستیی سلێمانی ئاشکرایکرد، سەرنشینانی ئەو فڕۆکەیەی توشبوویەکی کۆرۆنای تێدابوو بەدەم بانگەوازەکەیانەوە چوون و چوون بۆ پشکنین، هەروەک ئاماژەی بوەشکردووە، زۆرێک لەو کەسانەشی بەشداری پرسەی مامۆستا ئاینییەکەیان کردبوو چوون بۆ ئەنجامدانی پشکنین.\nلە ڕاگەیەندراوێکدا سەباح هەورامی، بەڕێوەبەری تەندروستیی سلێمانی ڕایگەیاند: “سوپاس بۆ سەرنشینانی ئەو فرۆکەیەی توشبویەکی ڤایرۆسی کۆرۆنای تێدابوو لە سلێمانی کە بەدەم بانگەوازەکەمانەوە هاتن بۆ پشکنین”.\nئاماژەی بەوەشکردووە: “هەروەها سوپاس بۆ ئەو هاوڵاتیانەی کە بەشداری پرسەی مامۆستا ئاینیەکەی سلێمانی یان کردبوو تا ئێستا بەشێکیان سەردانیان کردوین و پشکنینمان بۆ ئەنجامداون”.\nبەڕێوەبەری تەندروستیی سلێمانی ئەوەشی ڕاگەیاندووە: “هیوادارم ئەو هاوڵاتیانەی بەهەر هۆکارێک گومانلێکراون و نایەن بۆ پشکنین تکاتان لێدەکەم چاو لە بەشێک لە هاورێ و هاوپرسەکانتان بکەن سەردانمان بکەن بۆ پشکنین”.\nئەوەشی خستووەتەڕوو: “بەجێبەجێکردنی رێنماییە تەندروستیەکان دڵنیابن دەتوانین پێکەوە رووبەرووی ڤایرۆسی کۆرۆنا ببینەوە”.\nئەمە لەکاتێکدایە، هەر ئەمڕۆ بەڕێوەبەرایەتی تەندروستیی سلێمانی بڵاویکردەوە: “فڕۆکەیەک لە فڕۆکەخانەی سلێمانی نیشتووەتەوە کە تووشبویەکی ڤایرۆسی کۆرۆنای تێدابووە و ژمارەی سەرنشینەکانی 84 سەرنشینی بەرێزن، فرۆکەکە فرۆکەی کۆمپانیای قەتەرە ئەیرەوەیس بوە لە دەوحەوە بۆ سلێمانیQR 462، کاتی گەشتنیشی : 10:49 خولەکی بەیانی ١٢/٣/٢٠٢٠ گەشتوەتە شاری سلێمانی”.، داواشی کردبوو سەرجەم سەرنشینانی فڕۆکەکە بچن بۆ پشکنین.


ته‌قینه‌وه‌کان و ڕووداواه توندوتیژییه‌کان له عێراق بوونه‌ته هۆی کوشتنی 27 که‌س\nی مانگی دوو ٠٥, ٢٠٠٧\nکاربه‌ده‌ستانی عێراقی ده‌ڵێن ته‌قینه‌وه‌ی بۆمبه‌کان و شه‌ڕوپێکدادانه‌کان بوونه‌ته هۆی کوشنتی به لایه‌نی که‌مه‌وه 27 که‌س و بریندار بوونی زیاتر ه 60 که‌سی دیکه له سه‌رانسه‌ری عێراق.\nکاربه‌ده‌ستان ده‌ڵێن چه‌ند ئۆتۆمبیلێک ڕۆژی دووشه‌ممه له به‌غدا ته‌قیوه‌ته‌وه. ئه‌و ته‌قینه‌وانه‌ش له به‌رده‌م به‌نزینخانه‌یه‌کی ناوچه‌ی سه‌عدییه و گه‌راجێکی ڕاوه‌ستاندنی ئۆتۆمبیل له ناوچه‌ی ناهده و دانه‌یه‌کی تریش له نزیک نه‌خۆشخانه‌یه‌کی منداڵان له ناوچه‌ی ئه‌لسینا ڕوویداوه. ئه‌م ته‌قینه‌وانه‌ش بوونه‌ته هۆی کوشتنی 20 که‌س .\nله‌شکری ئه‌مه‌ریکی ده‌ڵێت هێزه‌کانی ئه‌مه‌ریکی و عێراقی ده‌ست ده‌که‌ن به هه‌ڵمه‌تی ئاسایشی له ماوه‌ی چه‌ند ڕۆژی داهاتوودا. ژه‌نه‌ڕاڵێکی عێراقیش به‌رپرسی ئه‌و هه‌ڵمه‌ته‌یه که به نیاز بوو هه‌ر له ڕۆژی دووشه‌ممه‌دا، فه‌رمانده‌یه‌کی ناوه‌ندی له پایته‌خت بکاته‌وه.\nله ناوچه‌کانی تریش، له‌شکری به‌ریتانی ده‌ڵێت سه‌ربازێکی به‌ریتانی کوژراوه له ئاکامی ته‌قینه‌وه‌ی بۆمبێکی لاڕێ له نزیک قونسوڵیه‌ی ئه‌مه‌ریکی له به‌سره.\nله لایه‌کی دیکه، دوو ئه‌ندامی باڵای سه‌ر به بزوتنه‌وه‌که‌ی مه‌لای ڕادیکاڵی شیعه‌کان موقته‌دا ئه‌لسه‌در ڕۆژی یه‌كشه‌ممه له میانه‌ی ڕووداوی تری جودادا کوژراون.\nکاربه‌ده‌ستانی عێراقی ده‌ڵێن عه‌ڵی ئه‌لکازمی که ڕێبه‌ری ڕێکخراوی سیاسی سه‌دره له پارێزگای دیاله کوژراوه دوای ئه‌وه‌ی هێزه‌کانی ئه‌مه‌ریکی و عێراقی هه‌ڵمه‌تیان بردۆته سه‌ر ماڵه‌که‌ی له دێی حوه‌یده‌ر له نزیک شارۆچکه‌ی باقوبه.\nهه‌روه‌ها کۆمه‌ڵێک چه‌کدرایش له میانه‌ی هێرشێکدا له شاری به‌سره خه‌لیل ئه‌لمالکیان کوشتووه که ڕێبه‌رێکی ناوخۆی له‌شکری مه‌هدی سه‌ربه گروپی سه‌در بووه


ڕاگرتنی ژمارەیەك كۆچبەر لەلایەن هێزەكانی پۆڵەنداوە\nیەكێتیی ئەوروپا جارێكی دیكە دەسەڵاتدارانی بیلاڕوسیای تۆمەتباركرد بە گەورەكردنی كێشەی سنوورەكانی لەگەڵ وڵاتانی یەكێتییەكە و دەڵێت، مینسك سەركەوتوونابێت لە تێكدانی یەكێتی نێوان وڵاتانی ئەوروپا.\nئیلفا یۆهانسۆن، كۆمسیاری ئەوروپا بۆ كاروباری ناوخۆ لە وتەیەكدا لەبەردەم نوێنەرانی پەرلەمانی ئەوروپا لە ستراسبۆرگ، ئەلیكساندەر لۆكاشینكۆ-ی سەرۆكی بیلاڕوسیای تۆمەتباركرد بە “ڕێكخستنی كۆچی نایاسایی” و ڕونیكردەوە، هاوڵاتییانی بیانی وەك گەشتیار دەگەنە بیلاڕوسیا و لە هۆتێلەكان دەمێننەوە “سەدان دۆلار دەدەن كە كەس بۆیان ناگەڕێنێتەوە، دواتر كەسانێك كە جلوبەرگی فەرمییان لەبەردانییە، بەڵام نوێنەرایەتی وڵاتەكە دەكەن ئەو كەسانە بۆ سنوورەكان دەگوازنەوە”.\nبەرپرسەكە ئاماژەی بەوەشكرد، ڕژێمەكەی لۆكاشینكۆ هەڵەی كردووە لە حساباتەكانیدا، بەهۆی ئەوەی وڵاتانی یەكێتیی ئەوروپا یەكبوون و هەماهەنگی خۆیان بەرامبەر سیاسەتی مینسك (پایتەختی بیلاڕوسیا) نیشانداوە.\nلەماوەی ڕابردوودا هەریەك لە لیتوانیا، لاتیڤیا و پۆڵەندا وڵاتانی یەكێتیی ئەوروپای هاوسێی بیلاڕوسیا ئاماژەیان بەزیادبوونی ژمارەی كۆچبەرانی نایاسایی كرد كە لەسەر سنوورەكانی بیلاڕوسیا كۆنتڕۆڵدەكرێن و مینسك-یان بە گەورەكردنی كێشەی كۆچ لەناو یەكێتییەكە تۆمەتباركرد.\nلەكاتێكی پێشتردا ئەلیكساندەر لۆكاشینكۆ، سەرۆكی بیلاڕوسیا ڕایگەیاند، وڵاتەكەی لەسایەی دۆخی سزاكانی ڕۆژئاوادا واز لە ڕێگریكردن لە شەپۆلی كۆچبەران بەرەو ڕۆژئاوا لەڕێی خاكی وڵاتەكەیەوە دەهێنێت.\nچەند جارێكیش پاسەوانی سنووری بیلاڕوسیا ئاماژەیان كرد بە ڕووداوی گەڕاندنەوەی زۆرەملێی كۆچبەران لەلایەن دەسەڵاتدارانی سێ وڵاتەكەوە بۆ ناو خاكی بیلاڕوسیا.\nس: نۆڤۆستی+ RT\nفەرمانی دەستگیركردن بۆ 55 بەرپرسی عێراق دەركرا\nئەمریكا 24 دیپلۆماتكاری دیكەی ڕوسی دەردەكات\nباڵیۆزی ڕوسیا لە ئەمریكا ئاشكرایدەكات، واشنتۆن فەرمانیكردووە 24 دیپلۆماتی دیكەی ڕوسی لە وڵاتەكەی دەربكات. ئەناتۆڵی ئانتۆنۆڤ، باڵیۆزی ڕوسیا…\nفڕۆکەیەکی ڕوسی کەوتەخوارەوە و 19 کەس گیانیان لەدەستدا\nفڕۆکەیەکی نەفەرهەڵگری ڕوسی لە تەتارستان کەوتەخوارەوە و بەهۆیەوە 19 کەس گیانیان لەدەستدا و سێ کەسی دیکە برینداربوون. ئاژانسی…\nڕێككەوتنەكەی ئەمریكا و ئوسترالیا كۆبوونەوەی نێوان وەزیرانی بەریتانیا و فەرەنسای هەڵوەشاندەوە\nبەهۆی ڕێکكەوتنە نوێکەی نێوان ئەمریکا و بەریتانیا لەگەڵ ئوسترالیا، فەرەنسا کۆبوونەوەی نێوان وەزیرانی بەرگریی وڵاتەکەی و بەریتانیای هەڵوەشاندەوە.…


ئۆتۆمبێلێك وەرگەڕا و 4 كەس بریندارن - تۆڕی میدیایی خەڵک\nلە ڕووداوێكی هاتووچۆدا لەسەر ڕێگای چۆمان، 4 كەس بریندار دەبن.\nبەڕێوەبەرایەتی هاتووچۆی سۆران لە ڕاگەیەنراوێكدا ئاماژەی بەوەكردووە، ئاگادارکراینەوە لە ڕووداوێکی ھاتووچۆ لە جۆری وەرگەران، كە ئۆتۆمبیلی جۆری کیا سپۆرتاج ساڵۆن لە شارۆچكەی چۆمان نزیک بازگەی ناوپردان وەرگەڕاوە.\nڕاشیگەیاندووە، لەئەنجامی ڕووداوەکە چوار کەس برینداربوون.\nهاتووچۆی سۆران داوا لە شۆفێران دەکات، “پابەندی یاساکانی هاتووچۆ بن بۆ سەلامەتی هەموو لایەک”.\nبۆچی گەنجانی کوردستان تووشی نەخۆشییەکانی دڵ دەبن؟\nخەڵك- گێر یەكەی جوڵاندی ئۆتۆمبێلە، كە جوڵە بە تایەكان دەدات بخولێنەوە، لەناو گێریشدا شلەیەك هەیە پێی دەوترێ هایدرۆلیكی گێر، كە كاری سەرەكی ڕێكخستنی…\n10 ئاب 2021 6.40 pm\nخەڵك- بەڕێوەبەرایەتی هاتووچۆی سۆران ئاشكرای دەكات، لە ڕووداوێكی پێكدادانی دوو ئۆتۆمبێلدا 4 كەس بریندار بوون.…


ھەولێر، شارەوانی مێزی کاسبکارانی بازاڕی لەنگەی تێکدا - RojNews\nھەولێر، شارەوانی مێزی کاسبکارانی بازاڕی لەنگەی تێکدا\nشارەوانی چواری ھەولێر سەرجەم مێزی کاسبکارانی بازاڕی لەنگەی تێکدا و کاسبکارانیش ڕەخنەی توند لە حکومەتی ھەرێم دەگرن و ڕایدەگەیەنن، کە حکومەت لەبری چارەسەرکردنی ژیانی ھەژاران قەیرانیان بۆ دروست دەکات.\nدوای نیوەڕۆی ئەمڕۆ شارەوانی چواری ھەولێر بەھەماھەنگی لەگەڵ ھێزەکانی پۆلیسی قائیمقامیەت و زێرەڤانی و پۆلیسی نەھێشتنی تاوان سەرجەم مێزی کاسبکارانی بازاڕی لەنگەی شاری ھەولێر-ی تێکدا، کە ژمارەیان زیاتر لە (٢٠٠) مێز دەبێت.\nکاوە مەحمود، یەکێک لە کاسبکارەکان کە پێشمەرگەشە بە ڕۆژنیوزی ڕاگەیاند: بەھۆی قەیران و کەم دەرامەتییەوە ئەو ڕۆژانەی لە بەرەکانی جەنگ نیم لەم بازاڕە کاسبی دەکەم و منداڵەکانی پێ دەژێنم، کەچی حکومەت بەمجۆرە چاکەکەم دەداتەوە.\nمەعروف عەزیز، یەکێکی تر لە کاسبکارەکان بە ڕۆژنیوزی ڕاگەیاند: حکومەتی ھەرێم لەبری دابینکردنی بژێوی ژیانی خەڵکی ھەژار و کەم دەرامەت، قەیرانی زیاترمان بۆ دروست دەکات و ژیانمان ھەراسان دەکات.\nلە بەرامبەریشدا، کاروان محەمەد، بەڕێوەبەری شارەوانی چواری ھەولێر بە ڕۆژنیوزی ڕاگەیاند: ھۆکاری لادانی ئەم مێزانە بۆ ئەوە دەگەڕێتەوە کەرێگای ھاتووچۆکردنیان داخستووە و چەندین جاریش ئاگادارمان کردوونەتەوە، بەڵام گوێیان پێ نەداوە.\nکاروان، وتیشی: ھۆکارێکی تر ئەوەیە، کە ھەندێک لە دوکاندارەکان بەردەم دوکانەکانیان بەم خاوەن مێزانە بەکرێ داوە و لەسەر ئەمەش لێپرسینەوەو سزای دوکاندارەکانمان داوە.


تۆش به‌ده‌م خه‌وه‌وه قسه ده‌كه‌یت؟\nئه‌گه‌ر تۆش یه‌كێكی له‌و كه‌سانه‌ی به ده‌م خه‌وه‌وه به‌رده‌وام قسه ده‌كه‌یت و ده‌جووڵێیت به ڕێدا، ئه‌وا بزانه كه‌سێكی نامۆ نیت و ئه‌و ڕه‌فتاره‌ت سروشتییه، هۆكاره‌كه‌شی بۆ چه‌ند شتێك ده‌گه‌ڕێته‌وه.\nتوێژه‌ر و زانایانی بواری ته‌ندروستی، گه‌یشتوونه‌ته ئه‌و بڕوایه‌ی چه‌ندان هۆكاری جیاواز بۆ ئه‌وه هه‌یه كه وا له مرۆڤ ده‌كات به‌ده‌م خۆیانه‌وه قسه بكه‌ن، كه هه‌ندێك جار له قسه‌كردنه‌كانیان ئاماژه به شتی نه‌رێنیش ده‌كه‌ن.\nهۆكاره‌كانیش به گشتی ئه‌مانه‌ن:\n_ ئه‌و ده‌رمان و ماده هێوركه‌ره‌وانه‌ی وا له مرۆڤ ده‌كات خه‌وێكی قووڵ بكات، ده‌بێته هۆی ئاڵۆزبوونی مێشكیان و قسه‌كردن به‌ده‌م خۆیانه‌وه.\n_ ئاڵۆزی مێشك و په‌ستانی زۆر له‌سه‌ر ده‌روون له ماوه‌ی ڕۆژه‌كه‌دا، وا ده‌كات به‌ده‌م خۆته‌وه قسه بكه‌یت و هۆشت به‌سه‌ر دنیاوه نه‌مێنێت و كێشه‌كانی ناو خه‌وه‌كه‌ت چاره بكه‌یت.\n_ كاتێك كه‌سێك تووشی نه‌خۆشییه‌كی ده‌روونی دیاریكراو ده‌بێت، ئه‌م حاڵه‌ته‌ی لێ به‌دیار ده‌كه‌وێت، هه‌ندێك جار ته‌نیا به قسه‌كردن ناوه‌ستێت، ده‌گاته ڕۆشتنیش به ڕیدا له كاتی خه‌وتن.\n_ هه‌ندێك جاریش مرۆڤ له كاتی خه‌ودا قسه له‌سه‌ر ئه‌و شتانه ده‌كات، كه له‌و كاته‌ی به ئاگا بووه نه‌یتوانیوه قسه‌یان له‌سه‌ر بكات و له مێشكی ماوه‌ته‌وه.\nبۆ ئه‌وه‌ی خۆت له‌و حاڵه‌ته ڕزگار بكه‌یت، باشتر وایه مێشكت پێش خه‌وتن ئارام بكه‌یته‌وه، خواردنی سروشتی و به‌سوود بخۆیت، هه‌روه‌ها ڕاهێنانی وه‌رزشی بكه‌یت، بۆ ئه‌وه‌ی مێشكت هێور بێته‌وه، ئه‌گه‌ریش چاره‌ی نه‌بوو، سه‌ردانی پزیشك بكه‌یت زۆر بۆت باشتر ده‌بێت.


Published: Wednesday, 28 September 2016 12:47\tWritten by UHD Staff\tHits: 280\tPrint بەخێربێن بۆ\nزانكۆی گه‌شه‌پێدانی مرۆیی، له‌ڕۆژی ١٦ی كانونی یه‌كه‌می ساڵی ٢٠٠٨دا دامه‌زراوه و مۆڵه‌تی فه‌رمی له‌وه‌زاره‌تی خوێندنی باڵاو توێژینه‌وه‌ی زانستی حكومه‌تی هه‌رێمی كوردستانی عێراق وه‌رگرتووه به‌بڕیاری ژماره (٣/١٩٢١١) و له به‌رواری ٢٧ كانونی یه‌كه‌می ٢٠٠٨دا كراوه‌ته‌وه، هه‌روه‌ها وه‌زاره‌تی خوێندنی باڵا و توێژینه‌وه‌ی زانستی حكومه‌تی عێراقی فیدڕاڵ، به بڕیاڕی ژماره (٥/٩٦٦٧) له به‌رواری (٢٠١٣/٥/٢٠) دانی به بڕوانامه‌كانیدا ناوه.\nخوێندنی ئه‌كادیمی له‌م زانكۆیه‌دا له‌ساڵی خوێندنی ٢٠٠٨-٢٠٠٩ ده‌ستی پێكردووه، زانكۆكەمان له‌ئێستادا (١٦) به‌شی له چوارچێوه‌ی (٤) كۆلێجدا هه‌یه، كە بریتین لە:\n1/ كۆلێژی یاساو رامیاری\n3/ كۆلێژی زانست و تەكنەلۆجیا.\n4/كۆلێژی كارگێڕی و ئابوری.\nهه‌روه‌ها ژماره‌ی كامپه‌كانی زانكۆ له سنوری پارێزگای سلێمانی بۆ٢ كامپ زیادی كردووه كه بریتین له :\n- كامپی یه‌ك له قه‌ره‌داغ.\n- كامپی دوو له بناری گۆیژه لە شاری سلێمانی.\nلە ئێستادا خوازیارانی خوێندن لە زانكۆكەمان دەتوانن سەردانی كەمپی دووی زانكۆ بكەن لە بناری گۆیژە بۆ وەرگرتنی كۆدی تایبەت بە پێشكەشكردن بۆ ساڵی خوێندنی 2016-2017.\nبۆ زانیاری زیاتر لەسەر بەشەكانی زانكۆو كۆنمرەی وەرگیران كلیك لەم لینكەی خوارەوە بكە:\nبۆ ناسینی زیاتری زانكۆ و پەیوەندی كردن سەردانی سایتی سەرەكی زانكۆ بكەن بەم ناونیشانەی خوارەوە:


20/2/2021 04:23 PM\nئەم خێزانە بەناوبانگە کە ساڵی 2014 لە رێوڕەسمێکی بەشکۆ لە وڵاتی ئیتاڵیا هاوسەگیریان کرد، خاوەنی چوار مناڵن: نۆرسی تەمەن 7 ساڵ، سەنتی تەمەن 5 ساڵ، شیکاگۆی تەمەن 2 ساڵ و سالمی تەمەن 1 ساڵ. بە گوتەی هەندێک لە سەرچاوەکانی هەواڵ، ئەم دووانە بەتەمان بەشێوەی هاوبەش ئاگاداری لە مناڵەکانیان بکەن.\nهەواڵی جیابوونەوەی کیم و کانیە لە مانگی دیسامبەری ساڵی رابردوودا بڵاو بووەوە و میدیاکان رایانگەیاند ژیانی هاوبەشی کارداشیان و وێست گەیشتووەتە کۆتایی. لە مانگی ژوئیەی ساڵی رابردوودا کانیە وێست بە بڵاو کردنەوەی تویتێک رایگەیاند لە ساڵی 2018ـەوە بیر لە جیابوونەوە لە هاوسەرەکەی دەکاتەوە، رێک ئەو کاتەی کیم کارداشیان تێکەڵ بە گرووپەکەی «میک میل»ـی راپێری ئەمریکی ببوو کە لە بواری چاکسازی کێشەکانی سیستمی دادی ئەمریکادا چالاکیان دەکرد.\nئەم تویتە بەشێک بوو لە زنجیرە تویتێک کە دواتر سڕدرانەوە. وێست لەم تویتانەدا بەم جۆرە یادی دایکی کیم واتە «کریس جێنێر»ـی کردبووەوە: "کریس جونگ ئوون" کە گۆیا ئاماژەیەکە بە دیکتاتۆری کۆریای باکوور کیم جونگ ئوون.\nدیسامبەری ساڵی رابردوو سەرچاوەیەکی نەناسراو رایگەیاند کە ئەم خێزانە کەمتر لای مناڵەکانیانن و "هەر کامەیان لەسەر چالاکییەکانی خۆیان چڕ بوونەتەوە." بۆ نموونە کارداشیان سەرقاڵی چالاکییەکانی بوو لە بواری ماف‌دا و وێستیش وەکوو بەربژێرێکی سەربەخۆ لە هەڵبژاردنەکانی ساڵی 2020 بۆ سەرۆکایەتی ئەمریکا بەشداری کرد.\nبە گوتەی سەرچاوەکانی هەواڵ یەکەم جار کیم داخوازی جیابوونەوەی ئاراستەی دادگا کردووە.


📝 بەیاننامەی ئەنجومەنی ژینگەپارێزانی بۆکان بەبۆنەی کۆچی دوایی بەیان عەتاری بەڵگەنامەکان\n📅 کاتی تۆمارکردن Sep 2 2020 2:41PM\nبە داخ و کەسەرێکی زۆرەوە هەواڵی ناهومێدی له چاک بو [ زۆرتر... 👁] ✖ ✖ 0 1 ✔ 99% ✍ ب.ج. 2-9-2020 14:41:16\n📝 پژاک: پێویستە ڕوناکبیران بە ڕوانگەی شۆڕشگێڕیەوە ڕووبەڕووی داگیرکاری ببنەوە بەڵگەنامەکان\n📅 کاتی تۆمارکردن Sep 3 2020 9:27PM\nڕاگەیەنراوی پژاک بەم شێوەیەیە: ئەرکی و بەرپرسیاری [ زۆرتر... 👁] ✖ ✖ 0 2 ✔ 99% ✍ ر.هـ. 3-9-2020 21:27:56\n👫 حەسەن ئاکین (هەپسونۆ) کەسایەتییەکان\n📅 کاتی تۆمارکردن Sep 3 2020 10:29AM\nحەسەن ئاکین لە ساڵی 1984وە وەک کۆچبەر لەئەڵمانیا د [ زۆرتر... 👁] ✖ ✖ 0 1 ✔ 99% ✍ م.ب. 3-9-2020 10:29:40\n📝 روونکردنەوەیەک لەبارەی تەندروستی هێرۆ ئبیراهیم ئەحمەد بەڵگەنامەکان\n📅 کاتی تۆمارکردن Sep 2 2020 10:24PM\nسەبارەت به و دەنگۆیانەی لەبارەی ناجێگیری تەندروستی [ زۆرتر... 👁] ✖ ✖ 0 2 ✔ 99% ✍ ب.ج. 2-9-2020 22:24:54\n✌ عوسمان سالچووق (جانشێر فەداکار) شەهیدان\n📅 کاتی تۆمارکردن Oct 22 2020 9:59PM\nنازناو : جانشێر فەداکار ناو و پاشناو: عوسمان سالچ [ زۆرتر... 👁] ✖ ✖ 0 1 ✔ 82% ✍ ج.ع.ئـ. 22-10-2020 21:59:52\n📝 ڕاگەیاندراوی ژمارە(189) وەزارەتی تەندروستی حکومەتی هەرێمی کوردستان بەڵگەنامەکان\n📅 کاتی تۆمارکردن Sep 5 2020 4:22PM\nڕاگەیاندراوی (24) کاتژمێری تایبەت بە نەخۆشی ڤایرۆس [ زۆرتر... 👁] ✖ ✖ ✖ 0 2 ✔ 99% ✍ ر.ف. 5-9-2020 16:22:09\n📝 ڕاگەیەندراوی ژمارە 189 ی وەزارەتی تەندروستیی هەرێمی کوردستان بەڵگەنامەکان\n📅 کاتی تۆمارکردن Sep 3 2020 3:48PM\nدەقی راگەیێندراوەکەی وەزارەتی تەندروستی ڕاگەیاند [ زۆرتر... 👁] ✖ ✖ 0 2 ✔ 99% ✍ ج.ع.ئـ. 3-9-2020 15:48:50\n✌ کەمال سەلیمی (گەلی بێریتان) شەهیدان\n📅 کاتی تۆمارکردن Oct 22 2020 9:56PM\nنازناو: گەلی بێریتان ناو و پاشناو: کەمال سەلیمی [ زۆرتر... 👁] ✖ ✖ 0 1 ✔ 82% ✍ ج.ع.ئـ. 22-10-2020 21:56:24